ILIJA OKRUGIĆ SRIJEMAC 

Ilija Okrugić je pjesnik, prozni pi- 
sac i dramatičar. Od objelodanjenih 
njegovih djela spomenuti je knjigu 
nabožnih pjesama i molitava Ružica 
zlamenita... (Beč, 1858), zbirke svje- 
tovne lirike Srijemska vila (Osijek, 
1863) i Glasinke srčanice (Novi Sad, 
1874), pučki ep Sveti Ivan _Kapi- 
stran... (Novi Sad, 1892), scensku 
prigodnicu Sastanak vila... (Đakovo, 
1888. i 2005), te kazališne komade 
Saćurica i šubara (Osijek, 1864. i 
Novi Sad, 1870), Grabancijaši ili 
batine 1 ženidba (Novi Sad, 1874), 
Šokica (Zagreb, 1884). Kazališno su 
izvođene i vesele igre Hunjkava ko- 
medija, te Piščeva kubura 1 slava pro- 
stoga naroda (SNP, Novi Sad, 1870), 
kao i povijesna drama Varadinka 
Mara (NP, Beograd, 1889). 

ILIJA OKRUGIĆ SRIJEMAC 


LIRIKA 


Priredila 1 pogovor napisala 
JASNA MELVINGER 

RODOLJUBNE 


“KVH SUBOTICA 


PRAMALJEĆE 


Snježne tmaste već oblake 
Ugodni vjetar rastjera, 
Sunce nami željne trake 
U zemljicu upira! 

Sve se, sve se sada kreće, 
Evo, braćo, pramaljeće. 


Ev', ne spava majka sada, 
Iz sna se je zbudila. 
Ukazuje nam se mlada, 
Opet draga i mila. 

Sve se, sve se sada kreće 
Evo, braćo, pramaljeće. 


Potoci što su dosada 
Zbog leda šutjeli 

Vele da zima ne vlada, 
Jer daju romon mili. 
Sve se, sve se sada kreće 
Evo, braćo, pramaljeće. 


Radosno sad, tam travica 
Diže se i zeleni, 

Ovdje lijepa ljubičica 
Miris daje ljuveni. 

Sve se, sve se sada kreće 
Evo, braćo, pramaljeće. 


Radosno sad slavulj pjeva, 
Lijepu svoju pjesmicu, 

S kojom dan i noć doziva 
Milu svoju ljubicu. 

Sve se, sve se sada kreće, 
Evo, braćo, pramaljeće. 


Svake grudi sada puni 
Radost, jer opeta 

Staru Majku kruna kruni, 
Različitog od cvijeta. 

Sve se, sve se sada kreće, 
Evo, braćo, pramaljeće. 


Samo od nas obuzima 
Neke, tmina od noći, 
Dugi sanak jeste njima 
Zatvorio sad oči. 

Oko njih sve se sad kreće 
Njima nije pramaljeće. 


Sini njima, sini njima, Danice, 
U oči te zatvorene, 

Pokaži im, zoro, lice, 

Nek se svaki iz sna prene. 

Nek i s njima sve se kreće 

Nek im dođe pramaljeće. 


Nek se dignu, nek pčelicu 
Slijede, neka se bude, — 
Noseć opću u košnicu 
Med, nek im dika bude. 
Tada istom mi možemo, 
Braćo, se radovati, 

Tada istom moći ćemo 
Ukupno svi pjevati: 

Sve se, sve se, snama kreće 
Evo naše pramaljeće. 


Tiskano u Zori dalmatinskoj, br. 29, lipanj, 1845. 


OJ, SLAVJANOM! 


Slavjanska braćo, oj! 
Naš je prevelik broj, 

Na svijetu tom! 
Kudgodjer oko zrje, 

Na svijeta strane sve, 
Svud Slavjan zemlju tre, 
Svud naš je Dom! 


Svaki nas, braćo, oj, 
Slavjansku slavu poj! 
Nek ori glas: 

Istok i zapad sav, 

Jug, sjever zna da Slav, 
Bijaše vijek silni lav, 
Svijet vas zna nas! 


Slavjanska braćo, oj! 
Svaki svom budi svoj! 
Ljubi svak" svog! 

Na stranu rad vjere rat, 
Jedna nas rodi mat', 
Jedan smo drugom brat, 
Jedan je Bog! 

Svaki nas budi, oj! 
Odvažan za Rod svoj, 
U svaki sat! 

Nek s' ruši neba svod, 
Nek jazi zemlje pod, 
Sve ćemo za Dom, Rod, 
Činit i dat. 


Zaori l' trublja, oj! 

Za vjeru, prava, u boj, 
Slobodu i Dom, 

Tad svaki pravi Slav 

Koj je za mač jak, zdrav, 
Ustaj kao bijesni lav, 
Kao strašni grom! 


Zaoriv naški, oj! 

Vraga se ništ" ne boj, 

Na njeg hajd tad! 

Pa nek zna vrag naš klet, 
Da će Slavjan prije u smrt, 
Nego dat si svoje strt 

Za Dom mrije rad! 


Budimo samo, oj, 

U svem za Dom, Rod svoj 
Složni uvijek! 

Nek mile sloge pas, 
Uzajmno veže nas, 

U njoj je samo spas, 
Snaga i lijek! 

Nađe 1' se koji, oj! 

Da ne ljubi Dom, Rod svoj, 
Naš gore list, 

Bacmo ga taki van! 

Tko nije pravi Slavjan. 

Pak će bijel svanut dan, 
Dom, Rod bit čist!!! 


22. studenoga 1848. 

USTAJ!!! 


Ustaj! Ustaj, slatki rode! 
U tom vijeku od slobode! 
Skrši ropske te okove! 

Ne čuješ li trublje glas? 
Domovina, ustaj, zove, 
Opasan je za te čas! 


Ustaj sa svom tvojom silom, 
Pa u pomoć rodu milom! 
Ustaj, nova prijeti bura. 
Mrači nam se neba svod! 
Ustaj! Ustaj! Ura! Ura! 
Brani vjeru, prava, rod! 


Ustaj, pazi na sve strane! 
Spoznaj tvoje već dušmane! 
Odkud mišlja da te grije 
Sunce, sad te bije led! 

Al sve što sja zlato nije, 
Ustaj na njeg, sad je red! 


Ta, zar da se ti u nove 
Daš okovat sad okove?! 
Zar da svoje daš si strti? 
Zar da budeš navijek rob? 
Ne, ne! Bolje jest umrti, 
Bolji jeste slavan grob! 


Ustaj, truda već ne štedi 
Jer sloboda mnogo vrijedi! 
Mnogo naša stara prava, 
Mnogo milog doma prag! 
Nek se diči Majka Slava! 

A nek strepi kleti vrag! 


Ustaj! Hajd u ime Boga! 
Jen za sve, svi za jednoga! 
Na općega nam zlotvora 
I dušmana sviju nas! 

Od dva jedno biti mora: 
Slavna smrt, naš ili spas! 


Pak što nam u dio pade! 
Što nam Bog i sreća dade! 
Samo nek zna dušman kleti 
Slavjan još da nije crv! 

Da si ne da svoje oteti 

Dok vri u njem slavska krv! 


Ustaj, dakle, slavski rode! 
U tom vijeku od slobode! 
Skrši nove te okove! 

Ne čuješ li trublje glas?! 
Domovina, ustaj, zove! 
Opasan je za te čas! 

Jer je, sad 1l nikad, čas!!! 


23. ožujka 1849. 

MOJE MILE BOJE 


Više put sam pomislio, 
Boje moje mile, 

Da bih svijetu obznanio 

Da ste mi stravile 

Srce, vašom tom ljepotom! 
Oči, divnom, ah, krasotom! 


Il vas gledo ja u cvijetu, 
Licu, il odjeći, 

Uvijek ste mi na tom svijetu 
Oči čar najveći. 

S vas mi oko, ah, uživa, 

U radosti srce pliva! 


Sad ću, dakle, ja kazati 
Koje su to boje, 

Što su znale očarati 
Oči i srce moje, 

Tol' da one su jedine 
Slasti moje i miline! 


Prva od njih jeste bijela! 
Znači ta čistoću 

Blagovjernog srca zrela, 
Uma, k tom, oštroću. 

Ah, kreposti, da, dvije krasne! 
Ali gdje je u kom su jasne?! 

Druga od njih jest rumena, 
Znak je od radosti, 

I veseljem ushićena 

Srca bez žalosti! 

Ah da! Sretnih takvih ćudi! 
Ali gdje su takvi ljudi?! 


Treća još je modro-plava 
Tvrde znak vjernosti, 

Ku ne krši tašta slava, 
Tvrde znak stalnosti! 

Oh! Dva opet lijepa dara! 
Al' gdje ću im naći para?! 


Dok se samcat tako pitam, 
Motreć oko sebe, 

Sve kreposti, te, ah, čitam 
Moj rode, kod tebe: 

Ilirski kod tebe rode, 

One vječnim plodom plode! 


Čist si od svih mana, zlosti, 
Ke nameću, rode, 

Teb' dušmani iz pakosti, 
Jer tva ih slava bode. 

Da si uma oštra, zrela, 
Kažu u svačem slavna djela. 

Vesele si odveć krvi, 

Pjevaš pun radosti, 

Otud slijedi da si prvi 

U gostoljubnosti, 

Izbrojio bih prije zvjezdice, 
Nego 1 tvoje sve pjesmice! 


Da je tvrđa od kamena, 

Tebi, rode mili, 

Vjernost, stalnost, prirođena, 
Svi su to vidjeli; 

Vijek je bila kod Slavjana! 
Jer oduvijek kod Ilira, 
Vjernost, stalnost postojana! 


Dok o tebi to pjevam, rode, 
Motreć oko sebe, 

Vidim iste da s nahode 
Boje te kod tebe. 

Moje, meni mile boje, 

Iste, rode, su i tvoje. 


Ko što najviš' u obliku, 
Tako u nošnji isto, 

Te tri boje na vidiku 
Prvo drže mjesto. 
Bijela, rujna, plava boja 
Mili rode, jeste tvoja. 

Jerbo, dakle, obadvoje 
Oj, ilirski rode, 

Kreposti, to jest, i boje, 
Kod tebe s' nahode. 

A jer sam ja od istoga 
Roda, molim to od Boga: 


Daj narodnost probuđena 
Da nam odsad cvjeta, 

Stara Slava zapuštena 
Uskrsne opeta; 

Nek pod štitom tih kreposti 
Sad uživa vijek mladosti. 


Rod ilirski nek se složi, 
Nesloga pogine, 

Da se slava naša uzmnoži, 
Prije nam sunce sine. 

Nek već brata brat spoznade 
I bratski mu cjelov dade! 


Kad se, boja tih, zastava 

U boju razvije, 

Daj, da kod nas vijek je slava, 
Dušman se pobije! 

Daj da Ilir uvijek svlada! 
Kleti dušman da vijek pada! 


14. rujna 1847. 

RASKOŠJE U DOMOVINI 


Proklinjo sam uvijek u tuđini 
Ah! Najprvi mog života dan; 
Nu, veso sam sad u domovini, 
Gdje je slatkog moga roda stan! 
OJ! OJ! Oj! Stanak rode tvoj! 


Tam  sprovedoh u tuzi, žalosti, 
Mladoljetni moj i slatki vijek; 

Al kod roda mog opet radosti 
Nađoh i svim ranam mojim lijek! 
Oj! OJ! OJ! Slatki rode moj! 


Ond' bez slatkih meni roditelja 

Bez rođaka tuđin bijah svud. 

Zato amo vijek me vukla želja, 

Za dom, rod vijek tukla vjerna grud! 
OJ! Oj! Oj! Za te, rode moj! 


Ovdje nađoh sve pre što izgubih, 
Ovdje presta srca gorki vaj; 

To što ljubim nađoh i što me ljubi, 
Nađoh davno oželjeni raj! 

OJ! Oj! Oj! Slatki raju moj! 

Na čast caru sve carevo blago, 
Na čast kruna i biser na čast! 
Jer sad imam šta je srcu drago, 
Ovdje živjet i mrijet mi je slast! 
Oj! Oj! Oj! S tobom, rode moj! 


Srijemska vila, 1863. 

SVIBANJSKA PJESMA 


Nesta snijega, zima prođe, 
Oštri sjever već ne brije, 
Proljeće nam milo dođe 
Svibanjsko nas sunce grije; 
Narav zimnji stresla san, 
Proljetni nam svanu dan! 


Vedro nebo sve se plavi, 
Zelen narav svu pokriva, 
Cvijeće cvati po dubravi, 
Te svoj miris svud razliva; 
Cvjeta voće i gaj mlad, 

Pa nas zove u svoj hlad. 


Svud po cvijetu pčele zuče, 
A lisnatoj svud po gori 
Grličice ljupko guče, 
Slavulja se pjesma ori; 

Te ljubavi u znak pun, 
Stavljaju si kljun u kljun! 


Žito cvati već u klase, 
A po bujnoj svud livadi 
Svud veselo marva pase, 
Igraju se janjci mladi. 
Pastir pokraj stada svog 
Svira u frulu il' u rog. 


Ovdje pluži, ondje gradi 
Težak polje svoj" veselo, 
Tamo snaša zelje sadi, 
Tu im djeva nosi jelo; 

A iz sviju grla, oj! 

Ori naški milopoj! 


Kad svibanjsko sunce zgriva, 
Sve s' veseli što Bog stvori, 
Marva, polje,cvijet, gaj, njiva, 
Ptice i zvjeri sve u gori. 
Narav majka posta raj, 

Čim proljetni dođe maj! 


Bjež mo varoš i gradove, 

U prirode hajdmo krilo, 
Kud nas radost, ljubav zove,- 
Gdje je zrak čist, nebo milo, 
Tu nek nam je mili stan, 
Dok proljetni traje dan. 


Naših starih po navadi, 
Janje 1l' jare kad se ispeče, 
Svaki nek se dol posadi, 
Nek od njega kida il? siječe. 
A čuturu, sve u krug, 

Nek dodaje drugu drug! 


A kada se svaki okrepi, 
Skoči gore, viš' ne sjedi, 
Za struk hvataj vitki, lijepi, 
Naško kolo te povedi; 

Te, uz gajde naše, poj, 
Nek se ori: ihu! Oj! 


Naše kolo, naše gajde! 

Mi igramo kako znamo! 
Hajde braco! Seko hajde! 
Udri nogom, složno samo, 
Skoči gore, hopa, cup! 
Složno, naški, svi u skup! 


Tak' po starih naših izgledu, 
Sveđ u društvu naših mili , 
Zbacit ćemo našu bijedu, 
Kad nas lipe hlad zakrili; 

A od pjesam naših jek, 

Bit će utjeha, slatki lijek! 


Srijemska vila, 1863. 

DOMOVINA I LJUBA 


Miluješ li wlast swau vice, čili Minu? 
Jan Kollar 


Domovino, slatko milovanje, 
A ti, ljubo, srca uzdisanje! 
Vi, moj život i sve moje blago, 
Vi, za Bogom, sve što mi je drago! 


Domovino, majka si mi mila, 

A ti, ljubo, posestrima Vila! 
Blago meni kraj majke dovijeka, 
Blago meni, kom je ljuba seka! 


Domovino, moja, ti, ljubavi, 

Ljubo, uzor kog mi srce slavi! 
U domovini ljubu, ah, milujem, 
A u ljubi domovinu štujem! 


Domovino, raju žića moga, | 

A ti, ljubo, cvijeće raja toga! 
U tom raju sve su moje slasti, 
Slava, sreća, ponos i sve časti: 


Domovino, evo srce moje 
Razdijeljeno na pole na dvoje. 


Ivoja jedna, druga ljube moje, 
Jer ste mi na svijetu sve, vas dvoje. 


24 =) 


peere 


Domovino, slatko milovanje, 

A ti, ljubo, srca uzdisanje! 
Za vas samo moja krvca vrije 
Za vas srce do svog konca bije. 


Srijemska vila, 1863. 

HVALOSPJEVI 
NAŠIM LJUDIMA I KRAJEVIMA 


U NAŠEMU LIJEPO TI JE SRIJEMU 


U našemu lijepo ti je Srijemu, 
Ta, milina živjet je u njemu! 
Kud pogledaš s jednog drugom kraju, 
Nije ljepše ni u istom raju! 
Lijepa Fruška, krasni vinogradi, 
Plodna polja i šljivici mladi, 
Slatko vino ko od malvazije, 
Što veseli i srdašce grije. 

Žito čisto i pšenična hrana, 

Ko golubi da je prebirana. 
Lijepa sela, krasne varošice, 
Čili momci, krasne djevojčice. 
U našemu lijepo ti je Srijemu, 
Ah, milina živjet je u njemu! - 


Iz Saćurice 1 šubare, 1864. 

FRUŠKOJ GORI 


Sento 1 aura mia antica, e 1 dolci colli 
Veggio apparir. 
F. Petrarca, Sonetto LII 


Pa zar od tvog da uresa 

Ne zapjevam, Fruška goro? 
Zar moj duh, tja do nebesa, 
Da ne leti kano oro? 


Kada opet poslije duga 
Vremena te gledam milu, — 
Dosad raj moj bješe tuga, 
Jer ti ne bje na vidjelu. 


Kada tvojih zrijem bregova 
Vrhe gdje se vijugaju, 

Što su svakom raskoš nova, 
Motreć ih sve ljepše sjaju, 


Njih ovd' kite ponosite, 
Šume plodne i zelene, 

Ondje rujnog, glasovite 
Loze, vinca, oj, milene. 


Na njim' slatko grožđe zrije, 
S kog se rujno vince rađa, 
Koje što viš' čovjek pije, 
Tim sve više mu ugađa. 

ame pr nnnime? 


Prvu lozu u tebi stavi 

Probo Ćesar svojom rukom, 
Srijemac rođen, Srijemac pravi. 
Davši izgled svojim unukom. 


A kad tvojih zrijem dolina, 
Oj! Raskošne te ljeposti, 
Rastapam se od milina, 
Srce tone u radosti! 


Ovd' prekrasne perivoje 
Razno voće gdje slatkosti 
Puno rodi, s koga hvoje 
Pucaju rad obilnosti. 


Ondje mjesta zasjenjena, 
Gdje ne dopre sunca zraka, 
Za čovjeka umorena 
Blaženstva su kruna svaka! 


Razno cvijeće i mirisava 
Trava, jesu tu ledina, 

K tom uzglavlje meko dava 
Lijepa, gusta djetelina. 


Svud izvore Višnji stvori, 
Posvud tihi vjetrić hladi, 
Milo potok tu žubori, 
Ondje mali vodopadi. 


Kada slušam gdje pastiri 
Našku ore, oj, pjesmicu, 
Onaj tamo u gajde piri, 
Taj dvojnice il frulicu. 

A što reć ću o ubavi' 

Varošica tvojih i sela? 

Što se bijele, ko u dubravi 
Cvjetnoj, stada runo — bijela? — 


Koje diči slava stara, 

Koja nikad ne pogine; 

I premda ih vrijeme shara, 
Slave znak su razvaline. 


Gledam Sotin, tu na tebi 
Njekad slavan grad, zvan Zatha, 
Sada selo malo u sebi 

Gdje sja Gospa čudnovata. 


Dalje sat, tu grad na strani 
Athia staše stara u ljeta, 
Opatovac poslije zvani 
Od opata duha sveta. 


Dalje tvojoj na strmeni, 
Šarengrad je staroslavni. 
Zvan zidova od šareni', 
Od vremena tako davni'! 


A umilno, baš pod njime, 
Mjesto leži sred doline, 
Imajući isto ime, 

I samostan od starine. 
Dalje, tvoga vrh tjemena, 
Ilok stoji ponositi, 


Slavan rimskih od vremena, 
Grad Cuccium glasoviti. 

Poslije Ilok se nazvaše 

Od Vilaka, kneza svoga, 
Što Nikole sin bijaše 
Kralja slavo — bosanskoga. 


Samostanu u starom ovdje 
On počiva i supruga, 
Slavni srijemski vojevode 

I gospoda slavna druga. 


A tu se vidit može i sada 
Smrtna soba Kapistrana 
Ive, koji kod Bjelgrada 
Pobi turskog din-dušmana. 


Za Ilokom lijepa, mala, 
Neštin, Susek, sela slijede, 
Što su njekad lijepo cvala, 
Pre dušmanske njih pobjede. 


Sad gdje Dunaj lijepo svija 
Do brežuljka onog kraja, 
Tu Malata Banonia 

Grad preslavni rimski staja. 


Banoštor je ovo sada, 

Tako od bana nazvan slavna, 
Što manastir tu njekada 

U vremena zgradi davna. 


Prijestol dugo tu bijaše 
Srijemskih, slavnih, od vladika, 
Dok ih otud ne izgnaše... 
Zulum turskih nasilnika. 


Sad Čerević slijedi taki, 

Selo malo, ali znatno, 

Jer grad nekad bješe jaki, 

U ono vrijeme, burno i ratno. 


Kamenica, bašti slična, 

Stoji tad kraj Varadina, 

S imenom mu Cusum, dična 
Jošter rimskih od starina! 


Slave tvoje i milina 
Svrha tu jest, tu se gubiš, 
Karlovačkih čim brdina 
Vinograde grliš, ljubiš. 


Dunaj, pako, brza rijeka, 

Svud kraj tvojih teče gora! 
Slavu tvoju do vijek vijeka 
Noseć u sveg svijeta mora. 


A ti tako urešena 

Vijek se u vodi zriješ Dunava, 
U zrcalo, ko milena | 
Srijemka, gleda se gizdava. 


Kada, dakle, tako tvoje 
Smatram slave i ljeposti, 
Nije možno srce moje 
Da ne tone u radosti. 


Te da od slave i uresa 

Tvog, ne pjevam, Fruška goro, 
Duh moj, pojuć do nebesa, 
Da ne leti kano oro! 

o i ro ni 


Ti si gnijezdo od zmajeva, 
Sokolova strahoviti', 

Glas ne može da ih spjeva, 
Um ne može prebrojiti. 


Tu ne mogu da prešutim; 
Najslavnije naše stare, 

Što ko ale s mačem ljutim 
Poletješe na Tatare, 


Kad na sestru nam premilu 
Hrvatsku tad navališe; 

A1 svu njinu snagu i silu 
Naši Srijemci baš razbiše. 


Kreč, Kupiša, Rak, vojvode, 
Došav svojim sa Srijemcima, 
Sestru od zla oslobode, 
Skupa s braćom Hrvatima. 


Ti si sveta nam planina 
Kano Athos kraj Thracije, 
Koja milih sred dolina 
Manastire svete krije. 


Ti si mili stan od Vila! 

— Knjige mnoge to svjedoče — 
Njih se jedna men javila, 
Prvi put s njom pjevat poče"! 


Ko podneblje i predjeli 
Što zemaljskim rajem čine 
Italiju — što se veli, 

Rad ljepote i miline; 

Isto tako ti si mila 
Srijem preslavni i prestari, 
Sa prirode tvoje čari. 


Ti si, dakle, raja slika! 

Ti si našeg raskoš Srijema! 
Naš si ponos, naša dika! 
Takve te pod nebom nema!!! 

SRIJEMCA SLAVA 


Ao Sremče gujo ljuta, 
Svaki junak po sto puta 


Branko Radičević 


Tko je ono čvrsta stasa, 

I muževna k tomu glasa, 

Tko li čela jest visoka, 

Uma pako jest duboka? 
Srijemac! 


U koga je vedro čelo, 
Lice pako vijek veselo? 
Tko je modra, živa oka, 
Iz kog vatra sja žestoka? 
Srijemac! 


Iz čij ustah znaju teći 
Čisto, milo, naške riječi? 
Tko li tam po Fruškoj gori 
Naške pjesme lijepo ori? 
Srijemac! 


A mišica čija j' jaka, 

Ne krši ju sila svaka? 

Tko li tijela jest okretna 

I za svaki poso spretna? 
Srijemac! 

Prvi lozu tko vinovu, 

Donese u zemlju ovu? 

Tko posadi u Fruškoj gori, 

U raj zemni Srijem pretvori? 
Srijemac! 


Tko se davnih od vremena" 
Diči slavom svog imena? 
Tko li mnogo, od kako je, 
Vijek cijenjaše ime svoje? 

| Srijemac! 


Tko s carevi preslavnoga 

Ponosi se roda svoga? 

Koji nekad tu vladaše, 

Cijelim svijetom tu drmaše? 
Srijemac! 


Čija zemlja nazivana 

Bi raskošjem od Rimljana? 

I milena, i blažena, 

U obilj svačim napunjena? 
Srijemca! 


Tko j ljubio nad sve ino, 
Dom i rod svoj vijek jedino? 
Tko l' ga hrabro vijek branio, 
Za nj vijek umrijet gotov bio? 
Srijemac! 


Tko i sad rodu pasti ne da, 
Već ga sveđ uzvisit gleda? 
Tko ga i sad vjerno ljubi, 
Ža nj vijek rado život gubi? 
Srijemac! 


38 «4 


SLAVONIJI 


Noć već prođe, dan sad svanu 
Sunce pomoli svoje 

Zrake. Radost očikanu 

Cute grudi sada moje. 


Uzrok tomu, šta je, šta je? 
Što veselje men' to daje? 
Ti si to, Slavonijo! 


U gaji zelenima 

Pjevaju već ptičice. 

Da je možno, ja bih s njima 
Složio rad pjesmice. 


Uzrok tomu šta je, šta je? 
Šta veselje men' to daje? 
Ti si to, Slavonijo! 


Radosne suze prolivam 
Mnim da sam u nebesi. 
U jednom samo uživam. 
Jedno su svih uresi. 


Uzrok tomu, šta je, šta je? 


Što veselje men' to daje? 
Ti si to, Slavonijo! 

Jer zadobih za čim hrlih 
Mijenjati se ne bih htio — 
Raskošima svih umrlih 

I najgori da bih bio. 


Razlog tomu šta je, šta je? 
Što veselje men' to daje? 
Ti si to, Slavonijo! 


Puknite mi sada grudi, 
Viš se neću pitati, 
Slavonija se probudi, 
Sad neće viš" spavati. 


Eto, braćo, šta je, šta je? 
Što veselje men' to daje? 
O, mila Slavonijo! 


O, to, o, to slavno ime, 

Što dobismo od majke Slave 
Nek bude od nas svakome 
Zalogom dike prave! 


Slave ime, Slave sini! 
Vjerni vijekom Domovini! 
U miloj Slavoniji! 

DALMACIJO, ŽELJO DAVNA, MILA 


Dalmacijo, željo davna, mila, 
Prvi put ja koju danas zgleda, 
Sretan li se ćutim sred tvog krila 
Oko mi se s tebe odbit ne da, 
Tol si divna, krasna i čarobna, 
Sunčanici Gundula podobna, 


Sva mirišeš ko od đul vodice, 
Umiva ti čelo naše more, 
Obsjava ti sunce sunca lice, 
Snježne grudi, otoke i gore, 
Zlatne prame — narandže, limune 
I druge draži što ti krilo pune. 


Dalmacijo! Koli si nam krasna, 
Toli si nam slavna prastarinom, 
Slavom časna, širom svjeta glasna, 
A mila nam krvlju i rodbinom. 
Ta, u tebi je kost od kosti naše, 
Jedna krv i riječ nas s tobom paše. 


Iz spjeva Podno Gundulićeva spomenika, 1887. 

NOĆ UZ MORE 


Oj! Velike Gospe za aminom, 

Tiha noći! Svim čarima bajnim, 
Mekim sjenkam, blijedom mjesečinom 
I nebrojnim zvijezdicama sjajnim, 

I sa onim povjetarcem blagim, 

Ko uzdasi za milim i dragim... 


Takva noći! Puna 1 si krasota! 
Još krasnija kad si na tlo pala 
Sa prirodne sloveće ljepote, 
Koja ga je bujno ovjenčala, 
Al najljepše uz obalu mora, 
Koju kiti zelen dol i gora. 


Ao, noći, ne ostala pusta! 

Alaj si me čarom očarala! 

Da te slašću spominju mi usta, 
Ko cjelov kog draga dragom dala, 
Pa ga nosi u srcu i pameti, 

Pa sve za njim čezne, gine, leti. 


Iz prigodnice Uspomena na Kaštel Lukšić, 1894. 

SVIM MLADIM DALMATINKAM, 
MILIM POSESTRIMAM 


Roda slavo ilirskoga, 
Majke sviju Slava, 
Kćerka si gizdava, 
Nimfa mora jadranskoga. 
Prvo zato štujem te, 
Pjevajući slavim te, 
Slavna Dalmatinko! 


Čvrstoga i zdravog tijela, 
Nu, pri tomu vrijedna, 
Neodmorna kano pčela, 
Tražeć cvijeta medna. 
Drugo zato hvalim te, 
Pjevajući slavim te, 
Vrijedna Dalmatinko! 


A iz tvojih sjajnih oči 
Živa vatra sijeva, 
Pred njom svaka zvijezda u noći 
Sjajnost svu sakriva. 
Zato hvalim te, 
Pjevajući slavim te, 
Lijepa Dalmatinko! 


A rumeljku tvoga lica 
Tko će opisati? 
Ružicom baš svih ružica, 
Moro b' te nazvati. 
Zato hvalim te, 
Pjevajući slavim te, 
Lijepa Dalmatinko! 


Nije čudo krasna da si, 
Kad u tog Proljeća 
Zemlji, kao cvijet odrasla si 
Ljepša od svakog cvijeća. 
Tu morajuć štujem te, 
Pjevajući slavim te, 
Lijepa Dalmatinko! 


Čisto ilirske iz tvojih 
Usta, riječi teku, 
Ke sasnula s u povoju 
Po majčinom mlijeku, 
Ljubim te, 
Pjevajući slavim te, 
Lijepa Dalmatinko! 


Pjevom slaviš hrabre čine 
Naših sokolova, 
Stare majke Domovine 
Sve vjernih sinova, 
O, ta, zato ljubim te, 
Pjevajući slavim te, 
Mila Dalmatinko! 

Jedna nam je Majka svima, 
Mi smo djeca njena, 
Ja Brat, ti si Posestrima 
Moja vijek milena. 
O, ta, zato ljubim te, 
Pjevajući slavim te, 
Sejo Dalmatinko! 


9. studenoga 1845. 

PODUNAVKE 


Dunave, Dunave, tiha vodo hladna, 
Što stojiš, što misliš, pak se ne razlivaš 
I mome dragome pute ne otvaraš? 


JEDNOM SJEĐA DJEVA 


Tako obali na Dunava toj 
Jednom sjeđa djeva, 
Izgledajuć draga svoga, 
Grozne suze lijeva. 


Zaklinjuć te, oj, Dunave, 
Da pobrzaš tokom, 

Da bi dragog ugledala 
Željnim, što pre, okom. 


Jer već duga, u čekanju, 
Godina joj ode. 

Al' joj dragi ne vrati se 
Tokom tvoje vode. 


Pak još veli da će čekat 
Tri godine dana, 

Dok se dragi ne povrati 
Do nje, mile, stana. 


Ako li, pak, i donde se 
Dragi njen ne vrati, 

Da će svoje bijele dvore 
Crnim zavit dati. 

Pak će za nj, ko izgubljenim, 
Dok joj život traje, 

Plačuć žalit, tako javljat 
Svoje gorke vaje. 


2. rujna 1863. 


NA DUNAVSKOJ OBALI 


Tako i ja na dunavskoj 
Sad obali sjedim, 

U njegovu mutnu, brzu, 
Vodu snužden gledim. 


Al ja nemam izgledati 
Ni mila ni draga, 

Što je bilo, bitisalo... 
Nestalo mu traga... 


Pa, ipak mi na srdašcu 
Težak teret leži, 

Čini mi se, od obale 
Dunavske je teži... 


Pa, ipak mi nadimlju se 
Moje slabe grudi, 

Ko kad vihor miran Dunav 
Na talase budi. 


Ipak mi se vid očinji 
Muti i preliva, 

Kano što to u proljeće 
Sa Dunavom biva. 


A to sve sa uspomena, 

Prastarih i novi', 

Kojim Dunav i srce mi 
. Izmjenice slovi. 

Pak ti, jadan, čas zaplačem, 
Ko za dragim djeva, 

Čas mi krvca uzburka se, 
Oko žarom sijeva... 


A čas mi se u milina 
Topi srce mlado, 
Kano da ga slašću pita 
Nekadašnjom, dado... 


Čas ko crvak skuči mi se 

U svojemu kutu, 

Pak uzdiše da olakša | 
Neku bolju ljutu... | 


A čas opet, kano dijete, | 
Prokšeno i mazno, 
Igra,pjeva, zadirkuje, | 
Priželjkuje razno... 


3, siječnja 1864. 


HAJDE, SEKO, FRUŠKOGORKO 


Hajde, seko, Fruškogorko, 
S tvojim sinkom šetat, 
Pomozi mu cvijeće brati 

I u vijence spletat. 


Prosto cvijeće neven zvano, 
Naše slave slavne, 

Kraj Dunava štono cvaše 
Za prošlosti davne. 


Te kićaše Frušku goru, 
Tvoj premili stanak, 

I kiti ju — makar svelo, 
I današnji danak. 


A uz neven brat ćemo 

I to pelin bilje.. 

Za znak da nas skupo-gorko 
Stalo slave smilje. 


Istina je kano pelin — 
Kras taj, Bogom stvoren, 
Samo joj je, ko i njemu 
Gorak list i koren 


Takvog, sejo, ponajviše 
Cvijeća nami treba, 

Da omili domaćega 
Korica nam hljeba — 


Ali zato i drugoga 

Cvijeća ćemo brati, 

Što će vijencu ljepši izgled, 
A i miris dati. 


Tako pošav, mila sejo, 
Od tog ušća dravskog 
Šetat ćemo s' kraj Dunava 
Do otoka savskog. 


Sve u staroj i novijoj 
Što se dobi zbilo 

Što vidimo zanimljiva, 
Ti ćeš kazat,Vilo. 


A i ja ću iz mog žića 
Riječ uplest koju — 
Samo, udesi, slatka sejo, 
Slabu žicu moju. 


Pak zapjevaj tankoglasno 
Iz vilinskih grudi, 

A sinak će tvoj uz tebe 
Da polako gudi. 


Samo tako Podunavke 
Omilit će rodu, 

Samo tako neće željnu 
Promašiti zgodu. 


3. siječnja 1864. 

OJ, DUNAVE, MIO SI MI 


Oj, Dunave, mio si mi 
Od djetinjstva moga, 
Kao deran ljubih tebe 
Kano brata svoga. 


Kano dijete svojoj majci 
Što hiti u krilo, 

Tako mene k tebi vuklo 
Vijek čeznuće milo. 


Po obala tvojih krasnih 
Sto se puta šetah, 

Trčah, igrah, brah jagode, 
Cvijeće u stručak spletah. 


Na bajeru tvom sto puta 
Sa udicom sjeđah. 
Pecajući, u svoj plovak, 
Ko štrk u jaje gledah. 


I! u čamce sjedaj s braćom, 
U vesala slozi, 

Po tebi se, pjevajući 

I šaleći, vozih! 


Pa kad, zbaciv lako ruho, 

U te skočih smjelo, 

Brčah s', gnjurah, plivah, skakah, 
Umivajuć tijelo. 

>, 
MAJA 


Al s obijesti, malo jednom 

Ne zaglavih vijekom, 
Da me tvoja ne izbaci | 
Voda brzim tijekom. 


Drug mi hitar, plavac dobar, 
Mahom skoči za mnom, 
Uhvati me, istrže me 

'Z ralja grobu tamnom. 


Prvo tebi, drugo drugu, 
Zahvaliti imam, 

Što još ovim trudnim svijetom 
Putujući klimam. 


Ti, Dunave, ko da znade | 
Da ću te ja slavit. | 
Ne htjede me, mlada, luda, 

U sebi zadavit. 


Zato malen za dar primi 
Podunavke ove, 

I ozbillne, i šaljive 

I stare i nove. 


3. rujna 1863. 

OJ, DUNAVE, HLADNI, BRZI 


Oj, Dunave, hladni, brzi, 
Ti si naša rijeka, 

Od slavjanskih pradjedova 
Naših pamtivijeka. 


Obale im krasne, plodne 
Omiliše tvoje, 

Zato sebi sagradiše 

Tu stanove svoje. 


Oj, Dunave, ti bje svjedok 
Živi njinog bića. 

Slave, sreće i napretka 

I nezgoda žića. 


Tu kraj tebe oni mnogi 
Ljuti bojak biše, 

Krvcu svoju i dušmansku 
S tvojom vodom sliše. 


A ti, s brzi vali tvoji, 
Uzduž krasnih gora, 
Odnese im slavu njinu 
U sveg svijeta mora. 

Oj, Dunave, zato ti si 
Naša sveta rijeka, 

I ostat ćeš dok ustraje 
I svijeta i vijeka. 


3. rujna 1863. 


OJ, DUNAVE, VELA RIJEKO 


Oj, Dunave, vela rijeko, 
Sliko moga roda, 
Velikoga, prostranoga 
Slavjanskoga ploda. 


U tebe se mnoge rijeke 
Ulivaju tijekom, 

Te prostranom i velikom 
Tebe čine rijekom 


Tako s raznih, rod slavjanski, 
Plemena sastavljen, 

Velik ti je, prostran ti je 

I svuda proslavljen. 


Iza Nila i Gangesa 
Tebi slične nije, 

Ti najveća jesi rijeka 
Što se svijetom vije. 


Tako i moj rod slavjanski 
Međ narodi ini, 

Najveći je, najjači je 
Među svimi, on jedini. 


(Osamdeset miliona 

Nije šala, brale 

Sav bi svijet drhtat moro 
Da se na njeg svale. 


(Je 

Samo jednu ima manu 
Rod taj velik, dičan, 

I po njojzi, moj Dunave, 
Tebi nije sličan. 


Ti tolike u se primaš 
Razne rijeke mnoge, 
Pak si samo velik, silan, 
S ote s njimi sloge. 


A Slavjani, premda jesu 
Jedne majke čeda, 
Kod njih sloga sve do danas 
Udomit se ne da. 
Tamo sila, tu lukavost, 

Rastavlja mi braću, 

Ovdje zloba, svagdan kroji 

Haljinu im kraću... 


Al tješi me, moj Dunave, 
Ipak tvoja rijeka 

Da nesloga ta trajati 

Ne može dovijeka. 


Ko što tebe zlobni sile 
S nasipi te velji, 
Odbijajuć, da im tečeš 
Po njihovoj želji, 

A ti stoga gnjevan, bijesan, 
Slogom rijeka tvojih, 
Dereš, rušiš, sve što god ti 
Na tvom putu stoji. 


Pak ti opet teče voda 

Kud je prije tekla, 

Tako moraju s' jednom složit 
Svi slavskog podrijetla. 

OJ, DUNAVE, LIJEPO IME 


Oj, Dunave, lijepo ime, 
Starim Ister zvani, 

Al Dunajem okrstiše 
Tebe baš Slavjani. 


Od boginje svoje krasne, 
Zvane djeva Duna, 

Štono bješe kćerka svijetla 
Tog boga Peruna. 


To bijaše krasno luče, 
Da mu ne bi para, 
Puno slasti, puno milja, 
Puno draga čara. 


Od ljepote i krasote 

U se gledat ne da, 

A i tko će u kćer sunca 
Da očima gleda? 


Kada svoje zlatne kose 
Širom svud razbaci, 

Tad se svijetle, tada sjaju, 
Istog sunca traci. 


Kad se smije, tad joj 'z usti 
(Cvate ruže cvijeće, 

Tad se i svem svijetu javi 
Drago premaljeće. 

Kad prošeta, svuda nikla 
Trava suha zlata, 
Znamen ljeta i zreloga, 
Bujnog, žitnog vlata. 


Kad zaplače, tad iz oči 
Sam joj biser kaplje, 
Znak jeseni i kišice, 
Što zemlju nataplje. 


A kad spava, po nebesnom 
Perju mi polega — 

Znak je zime i studeni 

I srebrnog snijega. 


Bujne 1 mašte djedov" naših, 
Vrijedne rajskog svijeta! 
Kako sebi predstaviše 

Četri doba ljeta! 


Četir' doba s kojih niče 
Svako svijetu blago, 

Što je nam za život nužno, 
Što je srcu drago. 


Tu boginju takvu smislit 
Samo Slavjan moga, 

Slavjan pjesnik, umom vrlim 
Nadaren od Boga. 


Pak i zato tu božicu 
Ljublja, štova jako, 

A jeriti mil mu bješe, 
«Tebe prozva tako. 

OJ, DUNAVE, NAŠ VELIKI 


Oj, Dunave, naš veliki, 
Široki i dugi, 

Ti Slavjanom ko Žudijam 
Svet bje, Jordan drugi. 


Štovahu te pradjedovi 
Kano svetu rijeku, 
Vjerujući da imadeš 
Moć čarobnu neku. 


A boginje, sve to Dune, 
Imenjače tvoje, 

Kojoj u slavu, tebi molbu 
Šalju pjesme moje: 


Kako onda, tako danas, 
Budi što si bio, 

Pa ko starim, tako nami 
Bit ćeš svet i mio. 


Teci bujno, moj Dunave, 
Slavstvom se razlivaj, 

Te mi oči slavjanskomu 
Rodu mom umivaj. 

Neka spade mnogom mrena, 
Što mu vida ne da, 

Da mi svaki sinak roda 
Načisto progleda. 


Da mi vidi i upozna 
Roda slavu staru, 

Da mu s' nje se srce, oči, 
Sa ponosom žaru. 


Tako rod mi umivajuć', 
Mrenu s oči skidaj, 

I tako mi stare rane 
Moga roda vidaj. 


Stare rane, ah, nesloge 
I mržnje u domu. 

Oh! Dabogda utonule 

Vijek u bezdnu tvomu. 


Il ih klete, odnesao 
Dol u Crno more, 
Pa nikad se ne vratile 
U rod mili gore. 


A koji god brat 1l' seka 
Tvoju vodu pije, 

Da im srce, očarano, 
Za svoj narod bije. 


Da im bude sve što j' naše 
Skupocjeno blago: 

Majčin jezik, knjiga, prava, 
Sve milo i drago. 


Pa, ko što se posred tebe 
Nove ade prave, 

Tako rod naš da doživi 
Skorim nove slave — 


Ko ti tekuć, otpor rušeć — 
Određenju svomu — 

OJ, prosvjete i slobode 

U milome domu! 

OJ, DUNAVE, GDJE JE ONO STARO, 
ZLATNO VRIJEME 


Oj, Dunave, gdje je ono 
Staro, zlatno vrijeme, 
Kad uz tebe življaše mi 
Staro slavno pleme? 


Gdje je gornja, gdje je donja 
Panonija sada? 

Gdje su naši pradjedovi 

I njihova vlada? 


Gdje gradovi ukraj tebe, 
Vele čvrsti, jaki? 

Pred kojima uzdrhtao 
Kleti dušman svaki? 


Gdje ljepota i divota 
Moga zavičaja? 

Srijema moga preslavnoga 
Tog rimskoga raja? 

APOSTROEE STARIM, 
SLAVNIM GRADOVIMA 


KARLOVCI SRIJEMSKI 


Oj Karlovci Srijemski! Neka vam je dika! 
Od mene mlađanog, slabanog pjesnika, 
Koj na slavu vami pjeva, 
Od radosti suze lijeva. 


Radi romantična vašeg položaja, 

Prilika ste meni zemaljskoga raja. 
Ah, ne mogu opisati! 
Milina je pogledati. 


Ovdje, s jedne strane vas brdine kite, 

Što su šumom, lozom vinskom posadite; 
Gdjeno rodi umiljato 
Vino, što je svud poznato! 


A kad se popnem na iste brdine, 

I moje tad oči bacim u doline, 
Vidim prvo vas tu doli 
Tada Dunav brzi, oholi! 


A kad oči bacim od Dunava prijeko, 

Tada mi dopire pogled moj daleko; 
Vidim Bačku, Banat ravni, 
Vremena se sjećam davni'! 


Acimincum vaše prvo bješe ime, 

Ono već u rimskog carstva vrijeme sijaše, 
Konjanici, strijelci biše 
U vama, carstvo tu braniše. 

Al u ona burna i stara vremena 

Razoriti bjaste, osta uspomena. 
No, Bog ne htje da zginete, 
Već nanovo da sinete. 


Od mile Hrvatske njegda bivšeg bana, 

Herichrata, zvanog imenom Ioanna, 
Sina Karle, vi njegova, 
Zgrađeni ste opet iznova. 


Od njega ste ime zadobili ovo, 

Od Karle, Karlovci, ime vaše novo. 
Jako j' moro vas ljubiti, 
Jer vas hoti sagraditi. 


Spomen njegov živi još kod stanovnika 
I živjet će njegova i slava i dika, 
Banstola dok uzorita 
Bude i tog vjekovita. 


Krasna okolica vaša sretna bila 

Da je Dragutinu kralju omilila, 
Da prijestol kad ostavi, 
Zadnje dane tu probavi. 


U vama se silni lavi pomiriše, 

U vama hrabre si desnice pružiše, 
Hram Marije mirne, zvani, 
Na spomen je sazidani. 


A vrhovni pastir pravoslavnog stada, 

U sredini vašoj Stol svoj ima rada, 
Gdje za ovce vjerne s' brine, 
Pazeć koja da ne zgine. 

Ta su, koja lira, vam na slavu, moja 

Spjeva — al mi srce još nema pokoja. 
Zato čujte, molim, moga, 
Želje srca mlađanoga: 


Nek u vama mila narodnost procvjeta, 
Nek sinova vaših bude cilj prosvjeta. 
K tom nek s' slatka sloga združi, 
Nek brat bratu ruku pruži. 


Jer jedino tako možemo s? nadati 

Da će nam narodnost, dom, rod, procvjetati, 
Tako slavsku proslaviti 
Majku, vjerni sinci biti. 


Nek u vam učeća mladež se probudi, 

U koje slavjansko srce kuca grudi. 
Nek se vježba u jeziku 
Majke, za nju polzu, diku. 


Neka je u vama svako blagostanje, 

Razne umjetnosti brzo promicanje, 
Nek građani vam vjekovomu 
Budu vjerni Rodu, Domu. 


Oj, Karlovci, to su baš iskrene, tvoga 

Želje sinka vjerna, sinka mlađanoga, 
Koj na slavu teb' ta spjeva, 
Sad radosti suze lijeva. 


U tebi sam prvu svijeta luč vidio, 

U tebi mladosti dneve sprovodio, 
Srce kuca iz daljine, 
Ljubavlju za tobom gine. 


Primite ta, koja sinovskom ljubavi 

Spjevah vašoj većoj hvali, diki, slavi, 
Bog dao moje da s izpune 
Želje, te vas da okrune! 


3. travnja 1846. 

VARADINU, GRADE STARODAVNI 


Varadinu, grade starodavni! 

Bijeli orle povrh modre stijene! 
Pod kom biše bojevi se slavni, 

Sve navale bjehu odbijene, 

I sutra mi ko pobjednik stoj! 

Pa, zbogom ostaj, mili dome moj1 


Varadine! Drage mi kolijevke 
Tužni stanče, ah, bez mile majke! 
UZ dojilja njegu i popijevke, 

A uz ljubav draga mi babajke, 
Gdje mi osta slatki spomen, oj! 
Zbogom ostaj, mili dome moj! 


Varadinu! Moj ubavi raju, 

A rad tvoje fruške okoline, 

Gdje se nižu, u zelenom boju, 
Vinogradi, šume i doline, 

Gdje sprovodih mlađan život svoj! 
Zbogom ostaj, mili raju moj! 


I gdje jošte, eno, tamo doli, 

Majke božje mala crkva stoji, 

Gdje se često Njojzi smjerno molih, 
Često tužno srce uspokojih. 

A uz crkvu, grob majke mi, joj! 
Zbogom, crkvo, i grobe dragi moj! 


x 


(O 75 


Vas pohodit nikad više neću 

Da utjehu Majke božje prosim 

Da na majke grobu palim svijeću, 

Da ga svojim suzama orosim! 

Jer u turske ralje idem, joj, 

Zbogom, crkvo, i ti, dragi grobe moj! 


Zato u času tužnog mi rastanka 
Molim ti se, Božja majko draga, 
Sutrašnjeg ti blagog snježnog danka, 
Oh, pomozi skršit nekrst vraga, 
Pobjede nam slavu rodu daj! 
Zbogom, crkvo, i, grobe drag, ostaj! 


Iz Varadinka Mara, 1887. 

POSVETA ZEMUNU 


Oj Zemune, na grani limune! — 
Ko što narod naš o tebi pjeva, 
Valjda s čara tvoga položaja, 
Kako stojiš na toj visočini, 

Tom okrajku naše Fruške gore, 
Kano limun na tananoj grani. 
Ili htjede tim nazivom reći 

Da si kano gizdava djevojka, 
Razmažemo materino zlato, 
Kojeno se, proscem prkoseći, 

S limunovi na njih nabacuje, 

Al ni jednom ruke pružit neće. 
Dok ne dođe suđeni joj dragi,- 
I tim mišlja na staru si slavu, 
Od zamande i od pamtivijeka, 
Kako lijep si, veličanstven, bio 
Tom gradinom tvojom, na Gardošu, 
A opkoljen svoda čvrstim zidom, 
Iskičenim kulam ubojitim, 
Kano stablo s limunima žutim, 
Premac uvijek gradu Biogradu, 
Stoga su se vijek narodi razni, 
Kano momci za lijepu djevojku, 
Otimali za te, osvajali, 

Pak si mnoga bijedan propatio. 
Sa suzama od divljaštva njina 
Propado si i opet se dizo, 
Toliko puta za tolikih ljeta. 


Ali zaman prot sudbini kletoj, 

Do stare se slave ne dokopa,- 

I staro ti uginulo ime- 

Singidunum rimski il Taurunum, 

A novo ti uskrsnulo — Zemun, 

Od naroda našeg zemunica, 

Koj pod tobom, hud, u njih prebivo... 
A od slave sveg veličaja tvoga 

Jedva osta ono razvalina, 

Na Gardošu, na ponosnom brdu. 


Iz epa Sveti Ivan Kapistran, pobjeditelj Turaka 
kod Biograda 1456, 1892. 

BIOGRADE, KLJUČU OD ZLATA 


Biograde, slavni pamti od vijeka! 

Ti gradino čvrsta dviju kraj rijeka! 
Gibraltaru slavski, ključu od zlata, 
Na istok koj čarni otvaraš vrata. 
Poželi | pak istok zapada meka, 
Ogledat s tobom sila mu prijeka, 

S tog naroda raznih jagma vijek za te. 
Svi zavidnim okom gledali na te. 

S istoka, zapada, hrlili k tebi, 

E da bi, samo, te dobili sebi. 

Pod tobom bili se ljuti ko lavi, 

Dok jači slabijeg ne skrši, smlavi. 
Kolika pod tobom krvi je rijeka, 
Potekla rad tebe pamti od vijeka! 
Koliko kapa li pustih tu osta, 

Koliko rad tebe bogalja posta? 

Kad bi nam pričat sve, tvrđa ti, znala, 
Od čuda bi velja pamet nam stala! 


Iz epa Sveti Ivan Kapistran, pobjeditelj Turaka 
kod Biograda 1456, 1892. 

KANO ZRNJA SA BISER ĐERDANA 


Kano zrnja sa biser đerdana, 
Dubrovniče, staroslavni grade! 
Sjaj biseru u hrvatskoj kruni, 
Slavan svoje mudre samovlade, 
Tijekom dvanajst vijekova punih. 
Poznat, gledan, cijenjen za tada 
Od naroda istoka, zapada, 


Rad obrta i trgovine tvoje 

Otimo se za te svijet cio, 

Rad slobode i slave svakoje 

Zavidan ti, svatko, zloban bio, 
Bizant, Norman, Mlečan muku muče 
Da te osvoje, slobodu ti skuče. 


Al ti ko div il hrid mora tvoga, 
O kojoj se svak val bure krši, 

Sve navale svijeta ti zlobnoga 
Odbi, slomi, sve u kap rasprši. 
Usred bura cvijetom si nam cvao 
Ko nijedan grad rod osvjetlao! 


Dubroevniče! Preslavni nam grade, 
Milodušni ti nam Ljubdragane, 
Oj, hrvatskih Vila rukosade! 
Kolijevko im i najdraži stane! 

Tu se pjesme njih ko roj rojile 

Tu Dubravom tančec izvodile! 

Dubrovniče, sjaju hrvatske Atine! 
Menčetića, Držića, Cubrana, 
Nalješkova i Dinka Ranjine, 
Zlatarića, Gundulić Ivana, 

Koj Osmanom, dvoreć svojoj Vili, 
Palmotu i Đurđa i sve nadkrili. 


Zato, tko je slovinskoga srca, 
Da ne cijeni, naš te Dubrovniče? 
Da s radosti suza mu ne vrca, 

A s harnosti vječne da ne kliče: 
Oj, slava ti vječna, ti, naš grade, 
Koj nam takvo, Vili, blago dade! 


Ja, bar što je moga srca mala, 

Da mi j možno na nj bi te pritiso, 
Da svak čuješ kucanj krvi vala, 

I razumiješ kako bih uzdisao: 

Oh! Ljubim te, štujem tvoje hridi, 
Stoput sretan što te danas vidih. 


Iz spjeva Podno Gundulićeva spomenika, 1889. 

ANAKREONTSKE 


ZAŠTO? 


Ljubit zašto da ne smijem?! 
Ta, sve što je u naravi 
Slatkom diše sve ljubavi. 
Svaki od nje svoje biće 
Dobi stvor i svoje žiće; 
Ona je majka svih milena, 
Nisam ni ja od kamena! 
Ljubit zašto da ne smijem?! 


Cjelov dati zašto da ne smijem?! 
Vjetrić ljubi krasno cvijeće, 
Leptir ljubit ga dolijeće: 
Kamen, ljubeć drugi kamen, 
Znak cjelova daje plamen, 

A srce cjelov s mednih usti 
Primit, vratit da propusti? — 
Cjelov dati zašto da ne smijem?! 


Pjevat zašto da ne smijem?! 
I po polju, i u gori, 

Svud se ptica pjesma ori; 

U pjesmi je sve veselje, 

U njoj srca ćuti, želje; 

S njom utjeha se ulijeva — 
A ne misli zlo tko pjeva! — 
Pjevat zašto da ne smijem?! 

Šalit zašto da se ja ne smijem?! | 
Briga starcem nek ostane, ' 
A za mlade nije dane; 

Šala svako društvo krasi, 

Od duga nas časa spasi, 

Brzo teku žića dnevi, 

Zašto, dakle, tuge, gnjevi? — 
Šalit zašto da se ja ne smijem?! 


Piti zašt da ja ne smijem? | 
Zemlja i sve na njoj pije, | 
Isto sunce kad nas grije. 
Bog nam dade, osim vode, | 
Da nam vinske loze rode; | 
Da nas vince razveseli, 

Da nas krijepi, hrabri, smjeli, 
Piti zašt da ja ne smijem?! 


Smljat zašto da se ja ne smijem? 
Taj baš mudar bit ne mora 

Koji uvijek čelo svora. 

Smijom radost srce kaže, 

S veseljem se svakim slaže, 

A dost je svjetskih ludorija 

Što su vrijedne našeg smija. 
Smijat zašto da se ja ne smijem? 


15. ožujka 1849. 

DRŽTE ČAŠE SVI U RUCI 


Držte čaše svi u ruci, 

A ti gazda vino vuci. 
Casti goste dok ne svane, 
Dok ti ardov ne usane. 
Onda, gazda, laku noć, 
Bog ti bio na pomoć! 
Sutra ćemo opet doć! 


Deder, gazda, goste služi, 
Da te koji ne naruži, 

I napuni čaše svima, 

Da pijemo zdravicu vina. 
Zdrav nam gazda ti budi, 
Pak nas opet ponudi! 


Za veliku slavu našu 

Sad u ruke svaki čašu. 
Zašto da se tud pečemo, 
I u novac sve tečemo, 
Hitro, složno, pijmo sad, 
Koji ima vince rad! 


Baš je, braćo, božja volja, 
Da ne može biti bolja. 
Osta čisto, prazno, staklo, 
I vino se već izmaklo. 
Slatko smo ga popili 

I u grlo salili. 


Sada opet nek se toči 
I to gazdi baš na oči. 
Ma se zato on ljutio 
I sebikar naškodio, 
Mi ćemo se veselit, 
Još ka tomu jest i pit. 


Svud je dobro, novca gdi je, 
A najbolje gdje se pije. 

Nisu dobra sva u raju, 
Jerbo tamo pit ne daju. 

Na nebu je slavni raj, 

A na zemlji kelneraj. 


Danas jesmo,sutra nismo, 
Dogodine Bog zna gdi smo. 
Pitat će nas gdje smo bili, 
A nismo se ni napili. 

Pijte, braćo, dok ima, 

Nek se nitko ne štima! 


Mi smo ljudi kratka vijeka, 
Još da nema toga lijeka, 
Bog i duša! Svi bi ljudi 

S mnoge brige bili ludi. 
Deder da se kucnemo! 

I da vince gucnemo! 


Tako, mila braćo, valja! 
To je našeg gazde volja. 
Svaki neka dobro muze, 
Otari mu, bližnji, suze. 
Pak se spremi, i drugu, 
Bacit koju još tugu. 

DOMAĆINU 


Mi falimo i slavimo 
Našeg domaćina, 
Koji nama zabadava, 
Daje dobra vina. 


On ne mari niti brani 
Da se napijemo, 

Već on želi da veseli 
Kod njega budemo. 

ČAŠA 


Dobri domaćine 

I vi gosti s njime, 

Hvala milom Bogu 

Da vam danas mogu 
Pjevati, 


Naši stari kažu, 
Koji rijetko lažu, 
Gdje se jede,pije, 
Tamo dobro nije 
Šutjeti. 


A čaša vam veli 

Iz sveg srca želi 

Da ju poslušate, 

Pak da cijenu znate 
Njezinu. 


Prije mnogo godina 

Ja sam bila svima 

I drvena lijepa, 

Jer su bila slijepa 
Vremena. 

Caru i prostaku, 

Na travnom astalku, 

Ja sam uvijek bila 

Sluškinja premila, 
To pamtim. 


Al novije vreme 

Prispjelo je meni, 

Za ublažit tugu 

Obukla sam drugu 
Košulju. 


Staklena i zlatna 
Gostom ja sam znatna, 
Katkad mi ramena 
Cvijeće i imena 
Ukrase. 


Sad me opet ljube 

Gospoda i sluge, 

A ne znadu da sam 

Ja ona, koja sam 
Prije bila. 


Skupe 1' se gdje starci, 
Svi sa svoji znanci. 
Jer mene ne znadu, 
Zato me i dadu 
Dozvati. 

Ja svjedočim taki 
Tko je bio kaki. 
Stane I ovih vika, 
To je meni dika 
Miriti. 


Gdje se, blage ćudi, 
Skupe mladi ljudi, 
Sa mnom pjesme poje, 
Zaborave svoje 

Sve tuge. 


Ovdje mnoga djeva 
Okom na me sjeva. 
Još gdjekoja dama 
Postala bi sama 
Cašicom. 


Pruže | meni ruke, 
Eto mladim muke. 
Misle da sam mlada 
U gorici lada 
Ljuvena. 


Još kad vide mene 

Na usnama žene, 

Rad bi bili čaše 

I krunjene flaše 
Ljubavi. 

Oto sudba veli, 
Al opet veseli, 
Kad još s jedne strane 
Piti ne zabrane 
S ljuveznom. 


Gdjekoja nevjesta 
Meni ne da mjesta; 
Lončić u peć krije, 
Iz njeg vino pije 
Potajno. 


Al' na čast joj lonac! 

To nije moj konac! 

Da u peći strepim, 

Već med družbom hleptim 
Da živim. 


Ja sam kruna gosti 
Kad ih ima dosti. 
Mene svaki ljubi, 
Mnogi pamet gubi, 

S nemira. 


ZDRAVICA 


Danas prispije dan nama nove radosti, 
Na stran, dakle, bacmo svaki sve žalosti, 
Pa si čaše napunimo 
I po naški se kucnimo, 

Da se znade 

I poznade 

Što se slavi, 

I tim bavi 
Nek se svak gost vjerni. 


Sada ćemo lijepo gostom napijati, 
Srca otvorit, vinom nazdravljati. 
Hajd u ruke žurno čaše! 
Neka živi društvo naše! 

Koji mogu 

Nek za slogu 

Vječno piju 

Dok im siju 
Natočene čaše! 


Najpre, Bog uzdrži našu domaćicu, 
Čestnog ovog stola dobru gospojicu, 
Koja vinom nas napaja, 
K tomu dobro jesti daje; 
Sve što j' živo 
Desno, lijevo 
Neka pjeva 
I zalijeva 
Vinom suha grla. | 

Bog poživi našeg kućegospodara, 
Prijatelja milog, kao poglavara, 
Nek živi nam na slavu. 
Domovinu ljubi pravu 

On ko prvi 

Da ne vrvi 

Kano lije, 

Već nek spije 
Svim za primjer čašu. 


Neka živu domorotke krasne, 
One vijek nek prate nas,ko zvijezde jasne, 
One nek u svakom trudu 
Slatka radost nami budu; 
Nje grlimo 
I ljubimo 
Da posrnu 
I tad vjernu 
Riječ ljubavi dadu. 


Domoroci naši neka dugo živu, 
Pili oni vino, ili pako pivu, 
Makar baš i samu vodu; 
Samo nek su vjerni rodu! 

To je šala, 

Koja valja 

Nam na radost, 

Jer za žalost, 
Nećemo znat danas! 

U ZDRAVLJE SVIMA 


Svakoga je naroda 
Svugda svoja navada, 
Neki piju vodu 
Želucu na škodu. 
Jer s od vode legu 
Žabe u želucu. 
Turci piju kavu, 
Šerbet i rakiju. 
Pivo piju Nijemci, 
Česi i Korušci. 

A Hrvati vino, 

K tomu posve fino. 
Hvatajmo flašicu, 
Nalijmo čašicu, 

U zdravlje svima 
Koji piju vina, 

A ostave vodu, 
Želucu na škodu! 

ČUTUR AM, ČUTUR TAM 


Slušajte me, prijatelji, 

Da vam krepost vinca kažem — 
Koji ste vinca štovatelji, 

Vidjet ćete da ne lažem, 

Čutur am, čutur tam, 

Samo nek je Vinko s nam! 


Veso ide muž na polje 
Kad mu vince srce grije, 
Kopa, žanje, dobre volje, 
Kad se vina podnapije. 
Čutur am, čutur tam, 
Samo nek je Vinko s nam! 


I muzikaš sve to bolje svira, 
Gude strune veselije, 
Ljepše na njih on prebira, 
Kad se vinca podnapije. 
Čutur am, čutur tam, 
Samo nek je Vinko s nam! 


Lakše pisac piše perom, 
Kad ga Vinko Lozić grije, 
A Turčin će krenut vjerom 
Kad se vinca podnapije. 
Čutur am, čutur tam, 
Samo nek je Vinko s nam! 

Naše lijepe gospođice, 
Milostive i gospoje, 

Tek su onda šećernice, 
Kad se malo ponapoje. 
Čutur am, čutur tam, 
Samo nek je Vinko s nam! 


Snađe 1' i Vas tuga prijeka 
Il ko mene jad,kubure, 
Onda nema boljeg lijeka 
Osim Vinka 1 čuture. 
Čutur am, čutur tam, 
Samo nek je Vinko s nam! 


Iz Piščeve kubure, 1870. 

ZDRAVICA MILKI 


Ao, Milko, ružice, 
Medne su ti usnice, 
Ko ih ne bi ljubio, 
Studen kamen bi bio! 
Ao, Milko, djevojko, 
Ti Mitina Milojko! 
Kad te ljubi Mita, dva 
Srca tebi će da da! 
Ao, Milko, srdašce, 
Ti Mitino sunašce! 
Ogrij Mitu, neka zna 
Kako Milka, sunce, sja! 
Ao, Milko, milena, 
Miti daj struk selena, 
Da ti uvijek miriše, 

I za tobom uzdiše. 
Ao, Milko medena! 
Ne bud' ni men' ledena, 
Već mi dodaj čašicu, 
Da ti pijem zdravicu. 
Ihu hu, ihu hu! 


Da ti pijem zdravicu! 


Iz Saćurice 1 šubare, 1864. 

SOCIJALNE, 
SATIRIČNE, ŠALJIVE 


UDOVICA MLADA 


Ta, života nad životom 
Udovičkim nije, 

Sve ti njoj se klanja, dvori, 

S njom se šali, smije. 

A ona se širi — raste — 

Što ju svi tak lijepo časte. 
Udovica mlada, ta, njena je vlada! 


Udovica, sirotica, 

To se lažno kaže, 

Ako j' samo mlada, lijepa, 
Svi ju onda traže, 

Svak joj nosi — svak ju prosi, 
A ona se tek ponosi, 
Udovica mlada, 

Ta, njena je vlada! 


Udovica, kano ptica 
Svuda leti širom: 

Kano ona vjeverica, 
Nikad nije s mirom, 

Ta, svog nema gospodara, 
Kako hoće plete — šara — 
Udovica mlada, 

Ta, njena je vlada! 


(9 103 


Udovica, đavolica 

| đavolit znade. 

Zato mlado, pa i staro 

Sve ju rad imade, 

Ovog pipne, onog štipne — 
Toga cvokne, onog cmokne — 
Udovica mlada, 

Ta, njena je vlada! 


Udovica, prkosnica, 

Kad ju mati kara, 

I! matora kad joj baba 
Štogod prigovara, 

Njih usekne, njim se krivi, 
Pa po volji opet živi — 
Udovica mlada, 

Ia, njena je vlada! 


Iz Hunjkave komedije, 1864. 

KAKO MLADU DA UDADU 


Što se majka, što se baka 
S udovicom brinu — 
Kako mladu da udadu, 
Sebi s vrata skinu, 

Kad će meni moj suđeni 
Sam u kuću doći! 


Udovica,oholica 
Provodača neće, 

Niti želi da s' veseli 

S nametnute sreće. 
Mora meni moj suđeni 
Sam u kuću doći! 


Da se stare cure spare 
Treba provodača, 

Jer po sebi ne bi jele 
Svatovskih kolača. 
Ali meni moj suđeni 
Sam, baš, mora doći! 


Iz Hunjkave komedije, 1864. 


I VAS MORA TKOGOD PROSIT, SNUBIT 


Trava raste, vije s“ u zavojke, 
Ne plašte se starosti, djevojke. 


Dok na nebu bude sjajnih, sunčanijeh zraka, 
A u svijetu brakljubećih, gizdavih momaka. 


Kao što leptir leti cvijeće ljubit, — 
I vas mora tkogod prosit, snubit. 


Sad to bio Kicoš Mato, il drljavi Stevo, 
Il balavi Gjuro kroz nos svatovca vam pjevo. 


Iz Hunjkave komedije, 1864. 

MICAC 


Lovac htio ptičicu 

Da ulovi s grane, 

Napunio puščicu, 

Da ju zgodi tane. 

Lovac cilja poluslijep, 

Puška čini: ždroc. — 

A ptica mu diže rep! — 
Micac! 


Ribar htio ribicu 

Da upeca masnu, 

Pa spustio udicu, 

Na njoj glistu krasnu. 
Gnjurnu mu se plovac lak, 
A on šapnu: pec! 

Trže, al se sruči rak! — 

Micac! 


Stari štucer frajlicu 

Htio dobit mladu, 

Već sklonio mamicu, 

Pa gladio bradu, 

I od slasti lizo brk, 

I već reko: hop! 

Al dobio pod nos žvrk! 
Micac! 


Iz Hunjkave komedije, 1864. 

KO BI S TOBOM, JEVTO, BRICO 


Nije šala, oj mudrico, 

Ko bi s tobom Jevto, brićo? 
Ko bi znao sapunjati? 
Gladit britve i brijati“ 
Flaster metat i kupice, 

I te konjske pijavice? 

Ili pravit te klistire 

Sve štrcaljkom da otpire — 
Nije šala, kod tih sprava 
Treba oči, mudra glava. 
Evo t' brico pravi groš, 
Znaš li još što, reci još! 


Iz Saćurice 1 šubare, 1864. 

GRABANCIJAŠ ĐAK 


Blažen ti je život đački! 

I pun svake slasti, 

Život pravi baš momački, 
Kod svakog u časti. 


Tko si, pita 1 mene tko, 
Pošto j' reć mu samo to: 
Ja sam đak, ja sam đak! 

Vila brat i Vilenjak! 


Otvoren mi svijet se smiješi, 
Nigdje nemam mete, 

Kad me ovdje ništ ne tješi, 
Ja podbrusim pete. 


Zbogom! Velim onaj mah, 
I otresem s nogu prah, 

Jer sam đak: jer sam đak, 
Vila brat i Vilenjak! 


Ja za gorke ne znam brige, 
Kano drugi ljudi, 

Naše škole, naše knjige, 
To me malo trudi. 

Sve, sve, šala mi je to 
Jer u glavi nosim so, 
Jer sam đak: jer sam đak, 
Vila brat i Vilenjak! 


Profesorčić počne I koji 
Da me pecka, dira, 

Da mi zlobom kapu kroji, 
Da me izbuksira, 


Mah mu reknem: rad vam loš! 
Ima u svijetu škola još! 

Jer sam đak: 

Vila brat i Vilenjak! 


Ovdje danas, sutra tamo, 
Škole ja pohađam, 

Te učeći tako samo, 
Cefu svom ugađam. 


Uz to učim spoznat svijet, 
Ko 1 je dobar, ko 1 je klet, — 
Jer sam đak, pravi đak, 

Vila brat i Vilenjak! 


Novca nemam nigda dosta, 
Pa da vrag ga daje, 


Više puta bude posta 
U te đačke raje. 

Al kad imam, tko sam ja?! 
Častim, gostim, nek se zna 
Tko je đak, pravi đak, 

Vila brat i Vilenjak! 


Tu ti pivo, vino, teče, 
Tu se pjesme ore, 

Uz tamburu svako veče 
Igra se do zore. 


Ferbl, halber k tomu još, 
Dok ne pukne zadnji groš! 
Tako đak živi, đak, 

Vila brat i Vilenjak! 


Nema društva ni veselja 
Gdje đak veso nije, 

Svakog k njemu vuče želja, 
Uza nj sve se vije. 


Mnogoj gospi, frajli, mil, 
Veso, vragast, krepak, čil, 
Jeste đak, pravi đak, 
Vila brat i Vilenjak! 


Zato mnoga suza kane, 
Kad prolaze đaci, 

Mnogoj seški pamet stane, 
Svud su tuge znaci, 

(Odsvud samo čuješ: jao: 
Grad bez đaka pust ostao: 
Jer je drag svakom đak, 
Vila brat i Vilenjak! 


hk Kajak prosvjete NOSILI 
[vijek 16su đaci, 
Za slobodu borioci, 


Svud pravi junaci 


Rod im, jezik i dom drag, 
Kad napadne kleti vrag, 
Svuda junak jeste đak, 
Vila brat i Vilenjak! 


Iz (orabancnaša, 1873 


ČITANJE TAJINSTVENE KNJIGE 


Da zna ženska glava, 
Što j* odoljen trava, 
Svagda bi ga brala, 
U pas ušivala, 

Uza se nosila. 


Tko vilino sito, travu 
Uza sebe uvijek nosi, 
Nek ponosno diže glavu, 
I dušmanom nek prkosi, 
U pakosnoj njinoj zloći, 
Naudit mu neće moći. 


Od očinja bola ljuta 
Vidovita lijek je trava, 
Zacijeđena il' sasuta 
Suha, oči ozdravljava, 
Svoj ćeš dobit vid, 
Moć vidjet kroz zid. 


Je li srce mlado ti zanijela 
Djevojčica kakva, mlada, lijepa, 
Pak želiš li da bi te voljela, 

Naberi si cvijeta okoločepa. 
Ranim jutrom, o Đurđevu danku, 
Sa đurđicom u kitu ga savi, 

Pak dan isti, s njome na sastanku, 
U njedra joj tu kitu postavi. 


Taj mirisni dar, čarolija čar, 
Opčinit i nju će tako 

Da te mora ljubit jako, 
Skoro za poludit, 

Za tobom će bludit. 


Oj, djevojko, bojiš li se 

Da te dragan iznevjeri, 

A ti, zorom gospojinskom, 
Samdokasa cvijet naberi, 
Sasuši ga 1 satari, 

Pak ga s onim brašnom spari 
Na sivaljki što ostane; 

Od njeg ćeš, u petak mladi, 
Kolač smijesit i ispeći, 

Da pojede dragom dati, 
Onda što ti volja radi, 
Neće ti okrenut pleći, 
Vijek će vjeran ti ostati. 


Ako želiš, oj, nevjesto mlada, 

Da nad mužem tvoja bude vlada, 
Maramu si kupi pre vjenčanja, 
Al ju kupi bez cjenkanja, — 
Njom se stegni oko pasa svoga, 
A jabuku jednu u džep turi, 
Tako idi uz djevera tvoga 

Na vjenčanje, al hodeći žuri. 

Pri vjenčanju nastoji svakako 
Mladoženju da očepiš jako. | 

A kada mi sa vjenčanja pođeš, 

I vratima bliže kad crkvenim dođeš, 
Ti ubrzaj da se mašiš kvake 

I prije njega stupiš preko praga, 
A kada vas kum u ložnicu svede 
Tvog zamoli mladoženju, draga, 
Da jabuku onu s tobom jede. 

A maramu onu, ko od milja, 

Na vrat vež' mu. 

No, to sve nek bude po mraku, 
Tad se ne boj za vladu u braku. 
S tim ćeš muža vezat kano roba, 
Vlada tvoja trajat će do groba. 


Iz prologa Grabancijaša, 1873. 


ŠTAP U RUKE, PAK U ŠETNJU 


Štap u ruke, pak u šetnju 
Ma na koju stranu. 

Svud ćeš naći i za tijelo, 
I za duh svoj hranu. 


Krasna ova okolica 
Od svuda te mami, 
Krasna li je, divna li je, 
Kao u panorami. 


Ovdje Dunav, tamo Fruška, 
Novi Sad tu prijeko, 

Šini okom kud ti volja, 
Bliže il' daleko. 


| 
| 
Na Tranžament gore sjedi, 
Krasotu uživaj, | 
Raznoliku, prečarobnu, | 
Pak se naslađivaj. 

Dunavom ti svak čas lađe 

S dimčići plove, 

A ribari i pecaroši 

Ribu krasnu love. 


Novi Sad se tam otego 

U šaren — opravi, 

Svijet u njeg i iz njeg vrvi 
Mostom, kano mravi. 

A pod Fruškom,Kamenica, 
Ko iz busa ruža, 

Tebe vabi, dočim čar svoj 
I miris ti pruža. 


Je V ti volja raspaliti 
Bolje svoju maštu, 
Ne požali malo truda 
Doć u njenu baštu. 


Putem tamo svud ti ptice 

Pjevačice poju. 

K tom, za piće, izvor nudi 
Česme bistre vodu svoju. 


Krasna ti je i čarobna, 
Na te s! osmijava, 
Uz krasotu još ti nudi 
Čašu hladna piva. 


A nedjeljom i muzika 
Jošter u njoj svira, 

Pak još mnogo lijepo oko 
U srce te dira. 


Želiš umne pak zabave, 

U Novi Sad dođi, 

Tu su razna društva, što ih 
Roda ljubav rodi. 


Čitaonice i besjede, 
Sijela i pjevanke, 

I narodno kazalište, 
Vesele igranke. 


Osim toga, razgovore 
Sa srpstva prvaci 

Učenimi, možeš imat, 
S pravi narodnjaci. 


A ćef ako za to imaš, 

A ti, ko lud Grga, 

Svak dan šetaj po sredini 
Novosadskog trga. 


Zvjeraj, zjake tu prodaji, 
Guranjem se časti, 

A uz praznu kesu, puštaj 
Zazubice rasti. 


Samo nemoj da zabludiš 
U institut koji, 

Da ti kesa ne izgori 

I kapa s ne skroji. 


Bježi otud ko od vatre! 
Bolje u Majur hajde, 
Među naše te Hrvate! 
Bar ćeš imat fajde. 


Iz Varadinijade, 1868. 

NA ČAŠICU VINA 


Pošteni su naši ljudi, 
Falen Isus! Vele, 

S ljubavlju te svaki nudi, 
Podvorit te žele. 


Gospodine, hajte k meni, 
Na čašicu vina, 

Hajde k njemu, pak govori 
Od bana Kulina. 


A Majurke, ljupke, hitre, 
Odmah štogod spreme 
Da zagrizeš, da ti slađe, 
Pijuć, prođe vreme. 


A Feinschmeker ako jesi 
Dobre crnjuštike, 

Povest će te još u lagum, 
A od same dike. 


Od bureta do bureta 
Moraš kušat vino, 

To je takvo, ono onakvo — 
A ovo prefino. 


Tako možeš piti, lokat, 

Ako 'š preko jego, 

Dok ne budeš pod buretom 
Ko top se otego. 


Gazda zato ine mari, 
Niti vino žali. 
Da što više, sa time se 
Ponosi i hvali. 


Nadmeće se jedan s drugim 
Ko je bolji gazda, 

Koji ima bolje vino 

U podrumu vazda. 


Upoznav se tako s njima 

I hvaleć' ih vijekom, 
Možeš uvijek k njima doći, 
Vino piti tijekom. 


A zgodi 1 se da koj od njih 
Sina 1l kćer ženi, 

U svatove bit ćeš pozvan, 
Krasno počašćeni. 


Tu ćeš istom vidjet moći 
Što Majurac važi, 

Kako silne goste svoje 
Na veselje draži. 

Silnim jelom, silnim pilom, 
A od svake fele, 

Da ti oči ništ ne mogu 

Više da požele. 


A uz to te svirkom draže 
Veseli tamburaši, 

A pjevanka sve podiže 
Tih pjesama naši'. 


Pa i mnogo žarko oko 
Majurkinje strijelja, 

Sit si, brate, ko natučen 
S dražesti veselja. 


A kada ti objed prođe, 
Pak se stol iznese, 

Tek gostiju, od kojčega, 
OČI se zakrijese. 


Sad da vidiš čudna čuda, 
Sve udri u igre, 

Majurci se žarom vrte, 
Majurke ko čigre. 


Kakve hoćeš samo tance, 
Sve ti igrat znadu, 

U svakom bi baš salonu 
Činili paradu. 

Oni čili, one krasne, 
Pune vatre, šale, 
Moćne da ti um zanesu 
| srce ti spale. 


| još drugo — tako dalje 
Sve ne treba reći, 
Mogo bi se iznenada 


Oprljit, opeći. 


Kao Sto se vec mnogome 
U svatova zgodi, 
Koli tamo dva tri dana 


Veselje sprovodi. 


17 Varadinijade, ) Sbk. 


TUČA 


Sretan Ile i veseo 

U Đakovu bio, 

Dok pri stolu Biskupovu 
I jeo 1 pio. 


A po ručku s Direkcijom* 
I tajnikom Franom 

Do sita se delectiro 

Sve turskim duvanom. 


A zatim jošte jednu 
Vinca baš dobroga 
Iskapio sretna puta 
Kod Dekana svoga. 


Veseo se požurio 

Ile tada kući, 

Kad je čuo na zvoniku 
Pet satića tući. 


Požurio — Nije šala — 
Ekonom, je Ile, — 

Srpe, kose, oštrit treba, 
Spravljat grablje, vile. 


* Nadimak pjesnika Jurja Tordinca. 

Žetva, evo, već počela 
A njega ni brige, 
Nego, ludov, zaronio 
U te lude knjige. 


A sutra mu treba ići 
Po žegi se znojit, 

Da ga Šokac ne prevari 
Ječma kiste brojit. 


Ako želi ko i Šokci 

Jest ječmena kruha, 
Štono malko grlca dere 
I malko napuha... 


Još mu treba kukuruza 
Dvojačiti sutra, 
Poslenike istjerati 
Mahom s rana jutra. 


Jer ako ih ne dobije 
U zavjetan danak 
Ta neće mu omastiti 
Nigda žganci čanak. 


Tom zabrinut brigom, Ile 
Vozi se na koli, 

Pak ti svak čas prakatura 
Svoga lijepo moli: 


"Tjeraj brže, moj Tunješa 
Tvoga tog Malina, 

Ošini, der, bolje Kešu, 
Pak ćeš dobit vina. 

Šibaj, ta, znaš, valjda, sutra 
Naš prevažan poso, 

S kog će parok tvoj postati 
Od Žebraka goso. 


Tjeraj, Tuno, ta, pogledaj 
Onoj strani desno, 

Nebo nam je sasvim tavno, 
Nešto tutnji bijesno. 


Šibaj bolje, sijeva, grmi, 
Pripravlja se kiši, 

Goni, jerbo biti ćemo 
Mokri kano miši. 


Šiba Tunješ, jer ga draži 
Flaša dobra vina, 

Za nju bi u pako tjero 
Kešu i Malina. 


Ali zalud izmać kiši 
Nikako ne moga. 
Uhvati nas za Majurom 
Ao, dozlaboga! 


Pa kada mi lijevat uze 
Kao iz kabla pusta, 
Okupi nas najedamput 
Voda i tma gusta. 


Tmicu samo prosvjetljahu 
Munje hitrim tijekom 

A gromi se orijahu 
Strahovitom jekom. 


Al' zamala poče tuča 

Biti nas nemilo, 

Kano da se samim ledom 
Nebo provalilo. 


Malin — Keša — al ni s mjesta, 
Veće pod hrast stali, 

Da bi svoju dvadesetljetnu 
Kožu sačuvali. 


Al na to se ja proderah: 
"Ma, Tunješu, goni! 

Ili hoćeš valjda da nas 
Tu grom navijek skloni. 


Zar ne vidiš, zar ne čuješ 
Ilija je bijesan, 

Kanda danas dan svoj slavi, 
Kanda je nakresan. 


Udri Kešu i Malina, 
Ne čekaj belaja, 

Jer te više vidjet neće 
Ni žena, ni svaja! 


Na tu prijetnju moj Tunješa 
Kanda se poplaši, 

Pak ko bijesan držaljice 
Sjekire se maši. 


Tutnje rebra Malinova, 
A i burag Keše, 
Zagreboše, — za časak nas 
Pred Varoš doniješe. 

A među to kiša, tuča 
I pucanje stalo, 

A ja ću ti iz kapuca 
Da provirim malo. 


Ali jao! Što ugledah! 
Polje sve se bijeli, 

Ko da su se svega svijeta 
Tu snjegovi snijeli: 


Sve nam krasno žitno klasje 
U zemlju stjerano, 
Kukuruzno lišće pako 

Sve nam iščešljano. 


A šljivici naši krasni 
Omlaćeni pusto, 
Grane, lišće, šljive leže 
Po zemljici gusto. 


A kad bliže dovezoh se 
Dvoru do okuka, 

Te pogledah desno, lijevo 
Mal' ne zajaukah! 


Grom u toranj udario, 
A ne veljom štetom — 
Gredu jednu razcijepio 
Silom odapetom. 


Tad na prozor udario, 
Izvaliv ga bijesan, 

Pa uza nj se van spustio, 
Silan, munjostresan. 


Spuštajuć se dolje, pravcem ' 
Vrata vrh crkveni, | 
Izvalio od Krtice 

Natpis taj kameni, 


Koji, pavši svom težinom 
Na skaline dole, 
Ko tablica Mojsijeva 
Puko na dvije pole. 

Jošte malo opravio 
Ta crkvena vrata, 

Dokazao da i šloser I 
On je od zanata. | 


Ali sve to mala šteta 
Napram lijeve strane, 
Gdje mi moja bašta leži, 
Izvor moje hrane. 


Oh! Moj kupus, O! Karfiol! 
O, salata lijepa! 

O, moj pasulj, o, krastavci 
Jao, kelj i repa! 


Joj, krumpiri, joj, moj grašak, 
O, bundeve mile, 

Od sveg toga ništa neće 

Jesti moći Ile. 


O, lomače grožđem rodne, 
O, ribizle rujne! 

O, jagode, slatko-godne, 
Sad mi puste, nujne! 

Od sveg toga preostale 
Batrljice same, 

Da jadniku u Iliji 
Apetita mame. 


Pak, bar da mi, kraj sveg jada, 
Vinograd zdrav osta, 

Da razbijem vincem tugu 

I podvorim gosta. 


Pa i tog mi moj imenjak 
Ne ostavi cmoke, 

Dobro bit će ako zberem 
Greša dvije-tri oke. 


A jedan mi bijesan Šokac 
Čim ja u dvor stupi', 
Već napio čašu dobru 
Čim na me nahrupi; 


Vičuć: Parok s prakaturom 
Samo se vozaka, 

A kod kuće nema nikog 
Zvonit prot oblaka. 


Što smo danas potučeni 
Sve ste vi to krivi! 

Od čeg sada da siročad 
Moja sa mnom živi? 


Ta ne dam vam baš ni zrnca 


Kad ste parok taki, 
A tko bi vam zrnca dao 
Lud bi bio svaki. 

Ako ovim za brbljivcem 
Drugi se povedu, 

Onda istom da vidite 
Ilijinu bijedu. 


U ambaru a ni zrnca, 

A ništa na polju, 

De, sad, Ile, pjesme pjevaj 
Pa iskani volju. 


Sad gladujuć bit ćeš lagan, 
Sad pravim poetom, 

Moći sad ćeš pjesme gradit 
Laganim poletom. 


Sad ćeš moći kano ševa, 
Što mi Biskup reče, 

Dić se nebu pod oblake, 
Letjeti daleče. 


I! ćeš morat uzet gusle, 
Izbost si okanca, 

Pred pragovi pjevat: daruj 
Šačicu brašanca. 


Valjda sam ja slutio 
Bijedan na to, evo 

Kad prvi put uz gusle sam 
Kod Biskupa pjevo. 


Il kad slijepce predstavljao 
I sudbu im lošu, — 

Stog sljepački na štap spao 
Njegvom u Varošu... 


130 =) 


Ao! Huda pjesmarenja 
Kada krče crijeva, 

Ni plakat se onda ne da, 
Kamo 1' da se pjeva. 


Ao! krasna ekonomstva 
Kog dopade Ile, 

Kako li mu baš urodi, 
Odniele ga Vile. 


Sad ne treba niti kopat, 

Nit od žege znojit, 

Nit za berbu burad spravljat, 
Nit snopove brojit. 


Sve je sada okopano, 
Sve je sad požeto, 
Grožđe mi je sve obrano 
O, krasno mi ljeto! 


A livada moja krasna, 

O, to je milina. 

Po njoj mogo b' dimčić plovit 
Četir mljeti mlina. 


Sad se mogu ječmom hranit 
I ko bravac siti, 

Mjesto vina tu brezničku 
Hladnu vodu piti. 


Iz Varošijade, Levanjska Varoš, 6. srpnja 1864. 

TKO SI: 


Tebi dušo, oj, neznana, 
Hite mojih želja vaji, 

Što sred nježnog srca stana 
Mene ljubiš u potaji. 

Pak mi nećeš da s' objaviš, 
Znatiželjom me moriš, daviš. — 
Tebe željno srce prosi: 

Ah, kaži mi tko si? Tko si? 
Zašto tvoga srca želju 

I tu tajnu ljubav tvoju 
Otkri mome prijatelju, 
Koj' tim zbuni dušu moju? 


Iz Varadinke Mare, 1887. 

SRCE MOJE, ŠTO TI VELIŠ MI 


Jest! Jeste, on je! I zvonki mu glas, 
Kog toli milo izvijati zna, 

Ko god što on je lijep i mil i drag. 
Pak, tko je? Čiji je? Još da i to znam... 
Dvije tri mi šapnu on trkomce tek, 
A žarki pogled, ruke stisak mu, 

Uz drhtav, pjesme ljubovnice, glas, 
Pokazaše mi srca žar mu, žud... 

A zar bi mogo on me ljubiti? 

Koj dara moga primit ne htjede? 
Već sirotama on ga namijni? — 

Je Y bogat tol', il srcem plemenit? 
A, srce moje, što ti veliš mi? 

Bi Y moglo ti ga takva ljubiti? 


Iz Varadinke Mare, 1887. 


SUNCE I LJUBAV 


Kao što je najljepše 
Sunce kad se rodi, 
Kada rujno, sjajno, 
Iz istoka hodi, 


Tako je najljepša 
Ljubav naša tada, 
Prvi put kad plane 
Usred srca mlada. 


Kao što je najžešće 
Sunce u po dana, 
Kad žeže nad glavom 
Jara nas sunčana, 


Tako je najžešća 
Ljubav kada stigne 
Na vrh slasti svojih, 
Pa nas u raj digne. 


Kao što je najjadnije 
Sunce kada mine, 


Rastajuć se s svijetom 
Zađe za planine, 

Tako najjadnija 
Ljubavi je sila 

Kad se rastat moraju 
Draga dva i mila. 


Jao, bez sunca danku! 
Majci, jao, naravi! 
Ali, kuku, jao! 

Srcu bez ljubavi! 


Bez nje jeste tužno, 
Plačno, pusto, hladno, — 


Bez nje stoput svagdan 
Živeć mrije jadno! 


24. svibnja 1854. 

DOĐI 


Kada sunce sjeda 

S njim odbjegne dan, 
Svatko za se gleda 
Nać za pokoj stan. 
Dođi, dušo, dođi 

U moj mali stan, 
Dođi, rano, dođi 

K men' boravit san. 


Mjesec, zvijezde sjaju, 

Te rasiplju žar, 

Tihoj noći daju 

Krasno — bajni čar 

Dođi — zvijezdam Mjesec sja, 
Dođi, Tebe čekam ja. 


Sve za društvo stvori 

Oj, predobri Bog, 

Isti crv u kori 

Spi kraj druga svog. 
Dođi, dođ' u stanak moj, 
Dođi, ja ću bit drug tvoj. 

Gdje dva srca biju 

Uz ljubavi plam, 

Gdje se žarko griju, 
Ljubavi je hram. 

Dođi — Ja sam jadan sam, 
Dođi — srce da ti dam. 


Tiskano u Bunjevačko-šokačkoj Vili, 1872. 

NE ZNAŠ 


Ne znaš, djevo ljupko — mila, 
Što si, s bajnog čara svog, 
Od meneka načinila 

I od jadnog srca mog. 


Ne znaš, kad me pogled skobi, 
Prvi, bajni pogled tvoj, 

Da mi grud i srce probi, 

Uze pokoj njemu svoj. 


Ne znaš kad čuh tvojih prvi 
Srebrozvučnih riječi glas, 
Oledeni vruće krvi 

Tok u meni onaj čas. 


Ne znaš kad se ruka u šali 
Tvoja s rukom stječe mom, 
Mah mi krv se sva upali, 
Udari, kao da me, grom. 


Ne znaš da od onog doba 
Lik tvoj čarni vidim vijek, 
Da me muči tuga groba, 

I čeznuća slatki tijek. 

Ne znaš da o tebi vijekom 
Mislim, dušo, dan i noć, 
Da me k tebi silom nekom 
Goni želja slatkih moć. 


Ne znaš, oko slike tvoje, 
Da se duh moj bavi rad, 
Ko samrtnik, srce moje 
Da se s bolom bori tad. 


Ne znaš gorko da uzdišem, 
Ah, za tobom, svaki čas, 
Suzne oči da vijek brišem, 
Spominjem te u sav glas. 


Ne znaš da si ti jedina 
Misli, želja mojih cilj. 
Srca rajska slast nevina 
I neuvel' zlatni smilj. 


Ne znaš da te ljubim žarko 
Kao što rosu ljubi cvijet, 
Ti si moje sunce jarko, 

Ti jedina moj si svijet. 


Al' što hasni ljubav meni, 
Kad ju moram tebi krit? 
Mi smo navijek rastavljeni, 
Ti ne možeš moja bit. 

Aida nismo, možbit ne bi 
Htjela mene imat rad, 
Ja se ne bi dopao tebi, 


Već netko ljepši, netko mlad. 


Zato skrit ću tebi i sada 

Te ljubavi moje vaj, 

A kad umrem , nju ću tada 
Ponijet sobom gor' u raj! 


Došlo u Slavoncu, 1859. 

U SPOMEN NA RASTANKU 


Ah, da tužna za me danka! 
Tužna danka od rastanka, 
U kom tebe, zlato milo, 
Ah, ostavljam, Dragoilo! 


Ne mogu ti preveliku 
Odkrit žalost srca moga — 
Upitaj ti srce svoje 

Kako ti je kad što ljubiš, 
Pak to moraš da izgubiš? 


Srce će ti kazat vjerno 
Kako j' gorko i čemerno 
Milo i drago obljubiti, 
Pak ga morat izgubiti. 


Od ljubica koje meni 
Proljetos si ti nabrala 
I, ljubavi u znak, dala 
Spletoh vijenac taj ljuveni. 


On ljubavi nek milena 
Naše bude uspomena, 
Na rastanku danas tomu, 
Ah, rastanku pretužnomu. | 


: 
: 
i 
i 
: 

Od ljubavi vjerne znamen, 
Jest ljubica, nek ti grudi 
Vijek ljubavi vjerne plamom 
Puni, Draga, vjerna budi! 


Pa, sad zbogom, draga i mila, 
Koja si me, ah, ljubila! 

I nadalje ljubi mene, 

Za tobom mi srce vene. 


Zbogom oči, usta slatka — 
Zbogom ruke — razgovori — 
Sreća moja bješe kratka! 
Zbogom moji, ah, uzori! 


Hoće 1 opet sreća dati 

Da ću te moć uživati? 

Ne znam! — ah, zbog tog se mučim! 
Možbit navijek da se lučim. 


Dragoilo i Milinko, 

Idi zbogom, ma Jedinko! 
Ljubav našu u pameti 
Drž' i mene s? katkad sjeti. 


A moja će uvijek misao 
Ah, kod tebe, Draga, biti. 
I živio, il* izdisao, 

Svud ćeš mene ti pratiti. 


U svibnju 1848. 

KAMENO! LEDENO! 


Gleđ, što je tvrđe, dušo, 
Neg on kamen goli, 
Na kog kap za kapljom 
Tiho pada doli? 


Mniš da kapi lake 
Te se tako gube? 

Al', gleđ, one kamen 
Vremenom izdube. 


Slične kapljam onim 
Jesu suze moje, 
Moje riječi , molbe, 
Rad ljubavi tvoje. 


Al' se od njih kamen 
Srca tvog ne dubi, 
Tvoje srce neće 
Bijedna da me ljubi. 


Što je u pol zime 
Kada sjever brije — 
Što je od leda, dušo, 
Onda studenije? 

Al, gle, pirne 1 samo 
Južnog vjetra sapa, 

Led se mah otpušta. 
I vremenom rastapa. 


Slični južnom vjetru 
Uzdasi su vrući, 

Što ti ih, vijek, mog srca, 
Šalje plam gorući. 


Al' se od njih srca 
Tvoj led ne otkravi, 
Vijek si bo studena 
Pram mojoj ljubavi. 


Tvoje, dakle, srce, 
Tvrđe od dijamanta, 
Jest 1 ledenije, 

Neg' ledena santa! 


13. studenoga 1851. Tiskano u Nevenu br. 4, 1855. 


NE! NEMOJ! 


Ne gledaj me djevo krasna, 

Odvrati oči plave tvoje, 

Jer njih vatra žarko — jasna, | 
Kano munja neugasna, | 
Uvijek ranja srce moje, | 
Ne gledaj me, djevo krasna! 


Ne grli me djevo draga, | 
Dalje bijele ruke tvoje, : 
Jer naručju, u tvom, snaga 
Sva mi tijela iznemaga 

I zadrhće srce moje. 

Ne grli me, djevo draga! 


Ne cjeluj me, djevo mila, 
Dalje, slatke usne tvoje, | 
Jer njih rajsko-slasna sila 
Opija me do mrtvila, | 
Obamire srce moje. | 
Ne cjeluj me, djevo mila! 


Ne ljubi me, djevo blaga, 

Ne gubi mlade danke svoje! 
Traži sebi drugog draga, 

Dost što vene moja snaga 

Jer te ne smije ljubit srce moje. 
Zbogom ostaj, djevo blaga! 


Listopad 1852. Podunavka, br. 16, 1858. 
148 «400 


DAN, VEČE, NOĆ 


Danak bjaše krasni, bijeli, 
Kao što ga stvara Bog, 

Kad me pogled, ah, ustrijeli 
S milog,plavog oka tvog. 
Kad ljubavlju prvom planuh, 
Prvi put za te uzdanuh, 

A i s lica tvoga blista 

Ljubav za me, prava, čista. 


Večer bjaše mila, blaga 

Kao što je stvara Bog 

Kad ti otkrih, dušo draga, 
Prvu ljubav srca mog. 
Ljubav prvu, pravu, vjernu, 
Vjekovitu, neizmjernu. 

A ti šapta: i ja tako 

Ljubit ću te sve jednako. 


Nojca bjaše tiha, jasna, 

Kao što je stvara Bog, 

Kad prvi put ti obvijah 
Ruku oko struka tvog. 

Prvi put te, ah, cjelivah, 
Moju dušu u tvoju prelivah. 
A zakletve tvoje sluša 

Bog i moja vjerna duša. 


I sad dan za dankom teče, 
Lijepi kao što ih stvara Bog. | 
Za njima slijedi blago veče, 

Kao drug što slijedi druga svog. 

I za njim tija, krasna, 
Slijedi noćca zvjezdojasna, 

Al' mom bijednom srcu nije 

Sve to milo kano prije. 


Mutan mi je danak bijeli, 
Kao bez sunca sjajna svog, 
Jer me, dušo, ne veseli 
Sunce s plavog oka tvog. 
Zaman srce za te uzdiše, 
Jerbo nisi moja više. 

Jer mi s lica tvog ne blista 
Više ljubav prava, čista. 


Nemila mi večer blaga, 

Kao lišena čara svog, 

Jer te nema, dušo draga, 
Slušat ljubav srca mog. 
Moju ljubav za neizmjernu, 
Tebe vidim sad nevjernu, 
Jer ne ljubiš više onako 
Kano prije me jednako. 

Mukla mi je nojca tija 

Kao bez sjaj- Mjeseca svog, 
Jer se moja ne obvija 

Ruka oko struka tvog. 

Tebe više ne cjelivam, 
Dušu u dušu ne prelivam, 
Jer zakletve što ih Bog sluša 
Tvoja lažna zgazi duša. 


Spomen što mi ljubav tvoja dade 
Stoji sav u tom: 

Što kroz moje dane mlade 

Vijek bol nosim, srcu u mom. 
Srce svake pak večeri, 

Uzdišući bol taj mjeri, 

Svake noći plačuć bdije 

Što mu draga vjerna nije! 


9. siječnja 1854. Šokačko-bunjevačka Vila, 1872. 


MJESECU TUŽBA I MOLBA 


Oj, Mjeseče! Oj, Mjeseče! 
Tiho, blijedo-sjajni, 

Od nekada, mojih jada, 
Zrjetelju potajni! 


Što ne sijevaš, već sveđ skrivaš lice svoje sjajno! 
Blijedo ziriš, tužno viriš, iza oblaka tajno?! 


Ili su ti moji ljuti 

Jadi dodijali? 

Pak sad tvoje lice, moje 
Jade tako žali! 


I' ti duga moja tuga odviše dosadi, 
Te se gubiš, gusti ljubiš, oblak mene radi?! 


I! od vaja i uzdisaja, 

Oblaci nemili, 

Blijedo-sjajnu, svjetlost bajnu, 
Tvoju su prekrili. 


Il se stidiš, gdje me vidiš 
Što patim jednako, 

A odmoći, ni pomoći 
Ne možeš nikako?! 


Al Mjeseče! Sjaj, Mjeseče, pa se ne sakrivaj! 
Srdcu momu, pretužnomu, utjehu ulivaj! 

Jerbo blago, zlato drago, 
Koje istom steko', 
Najmilije, najdraže, 

Od mene j' daleko. 


Samcat, tužan kano sužanj, život mlad sprovodim, 
Nit gdje, bolnom i nevoljnom, srdcu lijek nahodim. 


Sjaj, Mjeseče! Sjaj, Mjeseče! 
Pak se ne sakrivaj, 

Srcu momu, još tužnomu, 
Utjehu ulivaj! 


I onako, ako tako dulje još ostane, 
Srca jadu i neskladu skoro kraj ne svane: 


Gdje uzdiše, nećeš više 
Slušat srce moje, 

Jer prestat će plakati 
Ono jade svoje! 


Sjat ćeš tada, kao i sada, ti u moju sobu, 
Al me neće biti veće, svršit ću tegobu. 


Svršit tada, ja ću mlada 
Ljeta, mlado u doba, 
Tvoja sjajna slika, bajna 
Sjat će mi vrh groba!!! 


10. veljače 1849. Objelodanjeno u Podunavki br. 35, 1857. 


ZLOSRETNA LJUBAV 


Dakle, nema za me sreće 
Ah, kod tebe, željo moja? 
Drugom cvjeta tvoje cvijeće, 
Drugom plamti ljubav tvoja? 


Za drugoga krasno lice? 

Za drugoga tvoja ruka? 

Za drugoga tvoje srce? 

A za mene? — Gorka muka... 


* 


Tri uzroka, ti navodiš, 
Priječe tebi ljubit mene, 
Da se tako oslobodiš 
Želje moje, od ljuvene — 


Prijateljstva, neven, suva, 
Cvijet mi ruka tvoja pruža, 
A za onog drugog čuva 
Ljubavi se žarka ruža. 


Mrtvačko je neven cvijeće, 
Po grobu se mrtvim sadi, 
Njega srdce moje neće, 
Od njega se živim gadi — 


Ružu, daj mi, mirisavu, 
Makar po njoj trnje bilo, 
U svaku se ljubav pravu 
Smiješa katkad i nemilo. 

Sad drukčije srce moje 
Ne odlazi sa bojišta, 
Ljubav daj mi i srce tvoje 
I! ne trebam ništa, ništa. 


A da znadeš kako žarko 
Tebe ljubi srce moje, 
Kako te kao sunce jarko 
Želi vrijeme u svakoje. 


Kako misli vijek o tebi, 
Slatkoj mojoj u samoći, 
Kako lik tvoj nosi u sebi, 
Vijek u danu, vijek u noći, 


Ne b' uzroka navađala 

I da ih je pet stotina, 

Već bi meni srce dala 

S čarom tvojih svih milina. 


Idi, pjesmo zlosrećnice, 
Nosi hladnoj Mili, evo, 
Ove riječi žalosnice, 
Kojeno sam plačuć pjevo. 


Ne bi li se odazvala 
Gorkom plaču srca moga, 
Ne bi li me uslišala, 
Ljubavnika zlosrećnoga. 


Izašlo u Podunavki, 10. rujna 1858. 

MILKINA KUĆA 


Milkina kuća na kraju, 
Oko njene kuće psi laju. 
A ja velim neka, nek laju, 
Oni moju Milku čuvaju. 


Ja stadoh malo kraj kola 
I spazih svoga sokola, 

A u kolu Milka skakuće, 
Iz oka joj ljubav šapuće. 


Milkino oko plavetno, 

Pa namigne na me pametno. 
Da s u kolu nitko ne sjeti 
Da će mene Milka voljeti. 

ZA JEDAN ČASAK RADOSTI 


Za jedan časak radosti, 
Tisuću dana, tisuću dana, 
Za jedan časak radosti, 
Tisuću dana žalosti. 


Za jedan pogled oka tvog, 
Dao bih život, dao bih život. 
Za jedan pogled oka tvog, 
Dao bih, dušo, život svoj. 


LAKU NOĆ, MILKO 


Ti već spavaš, Milko moja, 
Već te grli slatki san. — 

A ja tužan, bez pokoja, 
Bdijem, bila noć il' dan. 


Blago tebi, Milko moja. 
Slatka želim ti pokoja. 

Spavaj slatko, laku noć! 
Milko, Bog ti u pomoć! 


Sunce, Mjesec i zvijezdice 
Svijetle, gone noćni mrak — 
Sunce mi je tvoje lice, 
Zvijezde oči tvojih znak! 


Oj, Mjeseče i zvijezdice, 
Čuvajte mi Drage lice. 

Spavaj slatko, laku noć! 
Milko, Bog ti u pomoć! 


Vjetrić hladi, ljupko — mili, 
I večeru daje čar, — 
Na uzdaha teških krili 


Ja ljubavi hladim žar. — 

Oj, vjetriću, na tvojih krili 
Nosi uzdahe mojoj Mili! 
Spavaj slatko, laku noć! 
Milko, Bog ti u pomoć! 

Čuj, slavuj kraj slavke svoje 
Ljupko pjeva, ječi gaj — 

Ja daleko od Milke moje, 
Ah, ljubavi, plačem vaj! 


Oj, slavuju, uz pjesme tvoje 
Pjevaj Milki vaje moje! 
Spavaj slatko, laku noć! 
Milko, Bog ti u pomoć! 


Sav svijet spava, a ljubav bdije, 
Brižna majka sviju nas, 

Moje srce ljubav grije, 

Čuj, ah, Milko, čuj moj glas: 


Moje srce za te bdije, 

Jer ga vjerna ljubav grije! 
Spavaj slatko, laku noć! 
Bog ti bio u pomoć! 


11. kolovoza 1850. Objelodanjeno u Podunavki, br. 20, 1858. 

ELEGIJSKE 


KOLI JE SLATKA TA PRVA MLADOST 


Oh! Koli je slatka ta prva mladost, 
Kol' ovjenčava nju samo radost, 
Kol' dne obriče buduće, duge, 

Bez jada, tuge. 


Oh! Uspomene prvih nam godina 

Uzvišene su, pune milina, 

Jerbo, živahne usred naslade, 
Slatke nam nade. 


Istina da su prevarka viri, 
Istina, grud nam puca s nemiri, 
Ipak laskaju, srce nam slade, 

Te godine mlade. 


Ružična krinka, sanje blažene 

Istočne mašte jesu zlaćane, 

Što s' vraćaju duši, a bez prestanka, 
Svakog uranka. 


Sa djetinjastom čudnom žestinom, 

Poljupce nose slašću nevinom, 

Međ tajinstvene umilne glase. 
Odkud? Ne zna se. 


Oh! Spomene ljeta prvih mi milih, 
Što uokol' mene treptite s krili, 
Dođite, kćeri žića mi moga, 

Nekad cvjetnoga. 


Sestrice Vile, de, vodte me tamo, 

Gdje ladanjski mir caruje samo, 

Podronku brda, što ledeno čelo 
Diže gor' smjelo. 


Vraćat se mnijem nagonom milim 
U učilište, k mladićim čilim, 
Djevičkom viru znanja, umjenja, 

Što dušu plemenja. 


Dan zaboravit nikad taj neću, 

Dječjom radosti uživajuć sreću, 

Kadno stih prvi, prvi nevini, 
Usnom mi sini, 


Iskra ta, koje prvi stih izvira, 
Činjaše mi se osmijeh cijelog svemira! 
Prvi mog srca biljeg, oh! slavni, 

Spjev bje ljubavni! 


Zlaćane pjevah rasute vlasi, 

Kojimi vrat snježan Vile mi se krasi, 

Pjevah njene plave oči, čarno-bajne, 
Moje zvijezde sjajne. 


Nježnost pjevah čista joj lica, 

Umilni osmijeh slatkih usnica 

I govor joj mili, prepun naslada, 
Rajskoga sklada. 


Al kakvi tmast oblak zrijem,gdje zastira 

Te mi godine, što ih od zefira 

Vječna ukrašene, lažnu u snu, bol krati? 
Gledah ih sjati. 


Tužna zapjevka nosi se zrakom, 
Stijeg ispred nosila s crnom trakom — 
Mom životu utjeha zginu. 

Moj otac preminu. 


Od toga časa, što ga izgubih, 

U stihove pjesme moje smrt se udubi. 

Te glasi mog srca samo mi teku 
Ljubavi i leleku. 


23. lipnja 1880. 

SUZE NOĆNE 


Verweinen lasst die Nichte mich, 
So lang ich weinen mag. 


Goethe 


Tavna noćca svijet pokriva — 
Nit Mjeseca, nit' zvjezdice — 
Suza suzom mi poliva 
Uvenuto mlado lice. 


Bez uresa ko što svoga 
Pusta.jeste noćca tavna, 
Tako usred srca moga 
Pustoš vlada već odavna. 


Zvijezda moja, ah, jedina, — 
Na mene se sad ne smije, 
Gusta tmina i daljina 

Oku željnom nju sad krije. 


Hoće 1 opet sinut kada 

Mrklom, pustom srcu u momu? — 
Il! je tašta moja nada 

Ko što je sve na svijetu tomu?! 


Danak svima sreću nosi — 
Ja ju tražim pak u noći .- 
Suza suzom lice rosi, 
Misleć srcu tim pomoći. 

Noću mila rosa pada, 
Ter blagoslov zemlji daje, 
Noćne suze su mi nada, 
Njima tješim srca vaje! 


Dakle, noćne suze moje, 
Tecite uz lica blijeda, 

Ah, dok zvijezdu, zlato svoje — 
Opet oko ne ugleda! 


27. listopada 1848. 


9%» 167 


SRCE BUDNO 


Dvanaest izbi... ponoć minu... 
Nasta mirno, gluho doba... 
Ništ ne buni već tišinu... 
Sve je tiho ko sred groba... 
Samo moje bolno, trudno, 
Srce još je sasvim budno! 


U pokoju taj svijet cijeli 
Slatki sanak već boravi, 
Da kad novi dan zabijeli, 
Nove snage si pribavi; 
Samo moje bolno, trudno, 
Srce još je sasvim budno! 


Mnogi, u snu veće sada, 
Zrakom leti, novce kupi, 
Car je, rob je, opet strada, — 
Dok san lažni ne odstupi. 
Samo moje bolno,.trudno, 
Srce još je sasvim budno! 


Mnogi, u sna slatkom krilu, 
Već ne ćuti ljute jade, 

Niti gorku bola silu, 

Koju svijet mu taj zadade, 
Samo moje bolno, trudno, 
Srce još je sasvim budno! 

Mnogi, u sna otpočinku, 
Vidi drago, što izgubi, — 
Mnogi svoju sad jedinku 
Ljubeć grli, grleć ljubi; 
Samo moje bolno, trudno, 
Srce još je sasvim budno! 


Mnogi, sanak dočim trati, 
U njem ono sad uživa, 
Javno udes što mu skrati, 
Tim se tješi, naslađiva; 
Samo moje bolno, trudno, 
Srce još je sasvim budno! 


Cijeli svijet taj sanku teži, 

Od njeg nešto ima svaki, — 
Samo mene pokoj bježi, 

Ob dan, ob noć, bol jednaki, — 
Samo moje bolno, trudno, 
Srce još je sasvim budno! 


Iz Srijemske vile, 1863. 

NOĆ I SAN 


Vieni o Sogno pietoso al mio Lamento... 
Torquato Tasso 


Noći, majko od pokoja! 
Majko slatkog pokrepljenja! 
Svrho dnevnog truda, znoja! 
Tužnom, majko utješenja; 
Doduše si majka tmina, 

Al prepuna si milina! 


Plašt tvoj mračni, kad pokriva 
Lice cijele te naravi, 

Zoveš sve da odpočiva, 

I da slatki san boravi; 

Sanak slatki, sanak mili, 

Kog s vjetrića nosiš krili. 


Tad čarobna ta tišina, 
Mjesec blijedi na nebesi, 
Nebrojena k tom množina 
Zvijezda, — tvoji svi uresi, — 
Njimi ti nas znaš, ko mati 
Čedo, u san uljuljati. 

Ti1san nam svaku skrije 
Tešku brigu i skrb dneva, 
A polako u snu bije 

Srce, obdan puno gnjeva, 
A prirodno, iztihana, 
Teče krvca uzburkana. 


Ne osjeća rob kukavni 
Okrutništva kletu silu, 
Tavnica mu raj jest slasni, 
U preslatkom sanka krilu. 
Bogati i siromaki, 

Car i rob su tad jednaki. 


Dnevnim trudom izmučeno, 
Naše krepiš, snažiš tijelo, 

Da sutra, kao pomlađeno, 
Opet živo i veselo, 

Ustaje na poso novi. 

Samo Bog nek blagoslovi 


Srce puno tuga, jada 

S kojima se danju bije. 
Tihost tvoja u srce tada 
Tužno — slatki balzam lije, 
A u sna milom naručaju 
Tuge, jadi svi, prestaju. 


( 171 


Noći, majko od pokoja! 
Majko slatkog pokrepljenja! 
Svrho dnevnog truda, znoja! 
Majko, tužnom, utješenja! 

I ti sanku, slatki, mili, 
Plaštom tvojim me zakrili! 


Dođi, sanku! Jer svijet cijeli 
Već uživa tvog pokoja. 

A još budna, tebe želi 
Tužna, bijedna duša moja. 
Pa da srce zdvojno moje 
Zaboravi jade svoje! 


23. rujna 1848. 

NEKAD I SAD 


La source de mes jours...s' est 6coulć: 
Elle a passć, sans bruit, sans nom et sans retour 


Alpfonse de Lamartine 


Gdje si vrijeme, zlatno i premilo? 
Gdje ste danci, sretni, ah, suviše? 
Kad mi mile majke moje krilo, 

Njena njedra, moj, ah, sav svijet biše? 


Gdje časovi, vi ste, utješeni? 

Gdje ste danci, prepuni veselja? 
Kad djetiću nekad malom, meni, 
Krug premalen mojih bjaše želja? 


Kad mi suze ne poliše lice, 
Srca boli, rad kakve nemile; 
Kad igračke i male poslastice 
Brza 1 sva su utjeha mi bile! 


Kad još sebe pravo ne poznado', 
Neg sprovodih uvijek u radosti, 
Bez sve brige, žiće moje mlado, 

Vijek anđelom vođen nevinosti! 


Kad mi ovaj svijet se raj činjaše, 
Igre moje, pak, najveće slasti; 


Kad mi leptir moja ljubav bjaše, 
A od svake, srce prosto, strasti. 

Gdje ste, rekoh, slatki časi, sada? 
Gdje si, dobi zlatna, premilena? 
Zaman! Nema više te nikada! 
Osta slatko-tužna uspomena! — 


Spominje te tugom srce sada, 
Sad u cvijetu moje, ah, mladosti: 
Jer u njojzi, prebolno od jada, 
Trati danke u tuzi, žalosti! 


Vijek to doba željah da mi svane, 
Onda kada mlađan dječak bija'! 
Mnijuć naći slasti oželjene — 

Ali, jao! Ujede me zmija! 


More j' burno mojih mladih ljeta“, 
Ostavljen sam sebi i sudbini; 
Izvrgnut sam vrtlogu tog svijeta, 
Ko slab brodić morskoj na pučini! 


Kom' ovd' prijeti Karibdis, tam Scila, — 
Kog/ talasi nemilosno tuku, 

Kom se zvijezda nade je sakrila, 

Pa ne vidi doć u mira luku. 


U srcu mi, reko bi, Vezuva 

Strašni oganj, bjesneć plamti, gori, 
Koji strasti lavu u sebi kuva, 

Ter mi srce slabo cijepa, mori, 

I ljubavi žar, ah, božanstveni, 

Posve neznan grudma mojim nije; 
Al se plašim slatkih okova njeni', 
Jer rijetko gdje iz njih radost klije! 


Željam mojim svijet se tijesan čini 
Nada zračnim kulam sveđ me pita; 
Pa, vijek lažuć, pretvara se, hini, 
Ter u bezdno zdvojenja me hita. 


Tugam, koje hudi svijet zadade, 
Ranam, kim je srce obolilo, 
Mislim lijeka, ah, da ne imade, 
Niti što bi mene utješilo! 


Sad su mi se oči otvorile, 

Poznam sebe, a i svijet taj bolje, 
Poznam mu, ah, slasti kratko-mile, 
I sve jade, tuge i nevolje! 


Raspršene vidim Ideale, 

Sne o sreći, koju duh mi sluti, 
Procvale su ruže mi opale, 
Moji puti trnjem su posuti! 


Zato srce za tobom uzdiše, 
Dobi zlatna, sretna, premilena! 


Al što hasni? Ne vraćaš se više, — 
Osta slatko-tužna uspomena! 


Srijemska vila, 1863. 

EXORIARE! 


Nad jednim krajem noć se slegla, 

Oh! Ona gluha, nijema, tamna, — 

Divota svaka s nje odbjegla. 

Zamijenila ju groza stravna 

Ni jedne zvijezde bjeguć' trak, 

Tek kroz gust taj da prodre mrak. 

Nit ljudske oči san da svede, — 

Il mjesto da ih noćni baj — 

Kim obiluje dragi kraj — 

Ushiti, blaži, one glede, 

I sklopljene iz mraka sjeti, 

Sablasti samo i aveti — 

Čim nespokojno srce žudnja tare 

Da što prije zrake sunca svijet ozare. 
Exorlare! 

U noći takvoj na svome logu 

Već odavno se patnik vije, 

Da Y skrivi velevječnom Bogu 

Te nemilo ga toli bije? — 

I! kušnje samo to je znak? 

Al skoro klone duh mu jak 

I jedva teški križ taj nosi, 

Taj drht što svak mu cijepa ud, 

Taj bol što tišti srce i grud, 

Čim vrel, te leden, znoj ga rosi. 

Pa, bar da bol mu blaži sanak, — 

I to ne prije neg sviće danak, 

Stog priželjkuje vijek sred boli stare, 

Da što prije zrake sunca svijet ozare: 
Exorlare! 

Na moru sinjem gleđer broda, 

Čuj, iz daljine šumi muklo, — 

I većma ljulja s njim nas voda 

Čim tmušom nebo prevuklo se. 

Već bura bjesni uz munja blijesak, 

I dažda pljusak, gromov trijesak, 

I vjetra vitlaj, i huk zoran, 

Daleko luka i tvrd žal — 

Pjeneć se, diže k nebu val, 

U bezdan baca brod, ponoran. 

Mornari, venuć svi od strave, 

Što mogu glede da izbave, 

Čim svih se molba u toj jednoj pare 

Da što prije sunca zrake svijet ozare, 
Exoriare! 

Oh! tavnica je kuća jada 

Joj! Svakom koji nje dopadne! 

Sred tmine,vlage, razna gada, 

U lanci traje noći, dane. 

Al najjadniji tek je rob, 

Kog živa u živ taj baci grob 

Ha! Silnika ta zloba i sila, 

Jer ljublja dom, rod svoj vrh sveg. 

Uvis slobode diza stijeg. 

I branja prava roda mila, 

U silnika tog nema suda, — 

A roba čeka tek smrt huda — 

Al mrije pravice rado za prastare, 

Slobode tek da zrake dom ozare, 
Exoriare! 

Ej! Polje bojno, polje slave, 

S junačke borbe i megdana, 

Ej! Skupa slava, jer krvava, 

Ničuća s tisuć žića 1 rana. 

Al ne premoći, samo, broj, 

Odlučuje i sreća boj. 

Čij' pobjede će lovor biti. 

Stog ne manja je slava to, 

Kad četa mala na mač go 

U poraz srne svoj očiti, 

Te vole zginut do jednoga, 

Neg dušmana bit robljem svoga. 

Oh, tad iz svakog rane, zadnje pare, 

Prolama nebo krik osvete stare — 
Exoriare! 

Hrvatska majko! Mili rode! 

Pogledaj der u se i oko sebe, 

Doživi I koju od te zgode, 

Il sad još koja tišti tebe? — 

Da V' krije gusti još te mrak? 

A prosvjete ti ne sja trak? 

Nemar te mori, plaše aveti? 

Je | došao u luku već tvoj brod? 

Je I tijelom zdrav i duhom rod? 

Il! bolna teški križ tereti? 

Slobodom da Y mu sja zastava? 

I! rob je tuđ kraj starih prava? 

I! volio bi ig svoj da satare 

Junački mrijuć, a slijedeć pretke stare — 
Exoriare! 


28. veljače 1883. 

ADORO TE DEVOTO 


Klanjam se Božanstvu Tvom istinitom 
Na oltaru u tih slika skrovitom. 


Tebi srce snuje, sve se predaje, 
Jerbo, gledeći Te, sveg mi nestaje. 


Vid, doticaj i ukus me obmanjuje 
Al sluhom sigurno tek se vjeruje. 


Vjerujem u riječi Sina božijeg, 
Ništa od njeg nema istinitijeg. 


Na Križu se skriva samo Božanstvo, 
Al di se skupa skriva i Covječanstvo. 


Oba pak vjerujuć i izpovijedajuć, 
Molim što razbojnik molja kajajuć. 


Rane kano Toma ovdje ne gledam, 
Al Te kao svog Boga ja izpovijedam. 


Daj da Tebi uvijek većma vjerujem, 
U Te ufam, Tebe ljubim, cjelujem. 


Uspomeno smrti Sina božjega, 
Živi kruše, vrelo žića našega, 

Daj pameti mojoj s Tebe uživati 
I Tobom se uvijek, vijek naslađivati. 


Isuse, Pelikane novog zavjeta, 
Nečistog me peri, krv Ti Presveta, 


Od koje jedino, samo kapljica, 
Sav otkupit može svijet od krivica. 


Isuse, kog ovdje skrita sad gledam, 
Molim da to bude za čim ja žeđam. 


Da Te, bez zastora motreć svakoga, 
Budem blažen sa zrenja Tvoga slavnoga 


11. svibnja 1885. 

Kog prirode divnost stvara, 
Pak osupneš vas od zbilje, 
Te pred kistom domogleda 
Ko skrušenik kapu snimiš. 
Nice paneš i uzdahneš: 
Divan li si, Bože veli, 

U prirode tvoje djeli! 

Tu je tvoga bića hram, 
Inač umu neponjativ, 
Nedokučiv, nedohvativ, 
Tu se javljaš, kažeš nam, 
Tu se um i srce diže, 
Bistvu tvojem ide bliže, 
Vučeš ih kao gvozdoteg. 
Čim prirodom um zaroni 
Srce u tebi sve se troni, 
Obima te čvrsto sveg. 

Um se pita što su oni 

Sjaj svjetova milioni 

Na nebeskom svodu tom, 
Koje oko tek nam gleda, 
AT tam uspet nam se ne da, 
Poznat ih u bistvu svom. 
Što su, da su, toli sjajni, 
Caro-bajni, al' nam tajni, 
Samo čudom pune nas, — 
Svijet, čim više, zemni ovi 
Ob onih i tebi slovi, 
Svjedoči uz gromki glas. 
Posta 1 svijet taj zemni sobom? 
I' je nasto časom, dobom, 
Ko u gori hrast prastar? 
Sam li tako se udesi 

Raznoliko tol uresi 

Da te sveg zanosi čar? 

Ia, najmanje gledaj travke, 
Gledđ crvića, gledaj mravke, 
Gledaj taj na kršu bor! 
Gledaj brda, zelen gore 

I svaki pod ovim nebom tvor! 
Što krajeva jest u svjetu 
Kol' promjena u pokretu, 
Na ogromnoj grudvi toj? 

A sve vječnim redom ide, 
Da ti oči jasno vide — 

Svud suglasije, u svem spoj! 
Pa da sve je to odvijeka? 

Ili samo od sebeka? 

IL sve da je slučaj slijep? 
Nije, ne, to bit ne može! 

Ti sve stvori, vječni Bože, 
Po tebi je svijet tol lijep! 

Ti uzdignu ove gore, 

Ti izdubi te ponore, 

Da ih zrijet je strah i čar. 
Vrh okiti kršu golom 
Perjanicom borja ohlom, 
Nizi dade divan šar. 

Dah tvoj vječni provijava, 
Oživljava, urešava 
Herkulane divan kraj, 
Tako, s prva da pozora, 
Uskliknuti svatko mora: 
lu je pravi zemni raj! 

Da, Mehadio, takvu te vidjeh, 
Takvu te nađoh prvi na zor. 

Ta, po tebi šećuć, kada uziđoh 
Na dohodna brda i stijenjati gor, 
Čarobno krasnim tvojim vidikom 
Kad mi puče pred očima raj, 
Koga ni s jednom sravniti slikom 
Ne mož' toliki čar tvoj 1 sjaj.. 

I ne znam ljepša l', više 1 si bajna 
I" danju, kad obsja sunca te žar, 
IL tihoj u noći, Mjeseca sjajna 
Kad te obastre meki mu čar? 
Tišina ta noćna, zvijezdice žarke, 
Herkula česme i Černe šum. 

O, sjaju divne očnje varke, 

Da ti zanijeme srce i um! 

MARINA OPROŠTAJNA PJESMA 


Casni krste, drvo dragocjeno! 
Krvav odre Spasitelja Krista! 
Sveti znače, spasa uspomeno! 
Uskrsnuća našeg nado živa, 

I viđenja Boga milostiva! 
Kom podleže pako i smrt ista 


I sastanka vječna žića u snagi, 

Sa svim onim s kojim krv nas spoji, 
Koji bjehu mili nam i dragi, 

A smrt prijeka s nami ih odvoji, - 
Da, skorim ću vidjet te, babajko! 

I grlit te, neznana mi majko! 


Kao što grlim sad to drvo sveto, 

Na krvave pritiskam ga grudi, — 
Tako, što nam smrću bi oteto, 

Nov na život Krst će da probudi, 
Dobre sobom da sjedini, zbrati, 

A zle kazni, zlom im, paklom, vrati. 


Casni krste, pobjedniče svijeta! 
Tebi zadnji uzdah srca moga, 

Ah! Smiluj se roda nam sapeta, 
Uzdišuća s jarma stoljetnoga. — 
Nekrst skrši, s roda ropstvo skini, — 
Tim poljupcem rod nam ujedini! 

Topovi grme — a puške breče — 
Mačevi sijeku — ranjeni ječe — 
Krvca se lije - potokom teče — 
A ja sam svoju noćas prolila, 
Oh! Da bi rodu od hasne bila!... 


Rana me pali — bridi mi, streca, 
Kano da sto ju noževa sjeca, 

Klone mi snaga — blizu je kraj — 

Oh! Sunašce jarko, doskočiv visoko, 
Neće te dugo još gledat mi oko, — 
Tek pobjedu roda milog sjaj! 


Iz Varadinke Mare, 1887. 

UZ OVAJ IZBOR LIRSKIH PJESAMA 
ILIJE OKRUGICA SRIJEMCA 


Prva knjiga Okrugićeve lirike Srijemska vila, objeloda- 
njena u Osijeku 1863. sadrži pjesme koje je ovaj autor na- 
pisao od 1846-1858. Dakle, od svoje devetnaeste do svoje 
dvadeset i treće godine. Prije no što su se mogle čitati u 
knjizi, mnoge su već bile tiskane u uglednim listovima i ča- 
sopisima, hrvatskim i srpskim: Danici ilirskoj, Zori dalma- 
tinskoj, Jadranskom Slavjanu, Nevenu, Podunavki, Glaso- 
noši, Slavoncu. Stihozbirka sadrži tri uvodne autopoetičke 
pjesme, te tri ciklusa, Ljubičice, Zumbul i Đurđice, koja je, 
sve u istome buketu, autor podario čitateljstvu. U prvome 
su ciklusu pjesničke vedute Fruškogorja i Srijema općeni- 
to, sagledane ne samo iz vizure Okrugićevih vožnja para- 
hodom po Dunavu, no i iz perspektive njegovih povijesnih 
istraživanja stare slave dragoga mu zavičaja. 

U taj je ciklus uvršten i poznati Okrugićev panegirik 
Srijemca slava. No, kad se uzme u obzir širi kontekst 
Okrugićeva pjesničkoga opusa, razvidno je da ovaj autor 
nije, a u rodoljubnome zanosu, pjevao samo o svome Sri- 
jemu, već, poslužimo se tu Matoševom sintagmom, o svim 
milim mu i dragim, našim ljudima i krajevima diljem sla- 
venskoga juga. Kao što se Petar Preradović obratio domo- 
ljubnim stihovima Dalmatinu, tako je Ilija Okrugić, koji je, 
jedva dvije godine nakon što je Preradović objelodanio 
svoju prvu pjesmu na hrvatskom u Zori dalmatinskoj, po- 
stao suradnikom istoga zadarskoga časopisa, napisao svoj 
hvalospjev Svim mladim dalmatinkam. I kao što je, sve te- 
žeći okupljanju pod slavenskom lipom, slao pozdrave do- 
brodošlice srijemskome Hrvatu i Slavoncu. Okrugić je isto 
tako srdačno, zagovarajući narodnu prosvjetu, vjersku 

snošljivost i dobre odnose katoličke i pravoslavne crkve, 
pozdravljao i jednokrvnu braću srpsku, brinući i o stradnji- 
ma bosanske raje, koja je u ono doba još bila pod turskom 
vlašću. Slično kao u poeziji prvog srpskog romantika 
Branka Radičevića, i u pjesmama Ilije Okrugića, metafo- 
rička slika bratskog i sestrinskog kola veoma je ilustrativ- 
na u odnosu na političke ideje razdoblja kojemu su oba 
pjesnika pripadala. 

Okrugićeva stihozbirka iz 1863. u svom prvom ciklusu 
sadrži i dvadeset i šest soneta pod naslovom Srijemske gla- 
sinke, o kojima autor veli da opjevaju zlosretnu razmirnicu 
našu s našom ustavnom braćom i vojevanja okolo Srijemskih 
Karlovaca u poslijednjem narodnom pokretu 1848. 1 1849. 
Tome, u pogovoru Srijemskoj vili, pridodaje i ovo: Davori- 
je koje glasinke slijede također su iz onog doba 1 jedino se na 
tu nesretnu razmiricu odnose, 1 stoga i onim davorovim du- 
hom odišu. Glede svega toga opažam samo to: kamo sreće da 
se nikad zavadili nismo. U Srijemskim glasinkama, pjevaju- 
ći oborbama s Mađarima na brdu Vezirac u petrovaradin- 
skom ataru, o svetogrđu nanesenom zavjetnoj crkvi Tekij- 
ske gospe, o borbama pokraj sela Bukovac, te borbama na- 
domak Srijemske Kamenice, kori grad Petrovaradin zbog 
nevjerstva, jer se petrovaradinska vojna uprava solidarizi- 
rala s mađarskim revolucionarima, a slavi rodno mjesto, 
Srijemske Karlovce, kao središte slavjanske borbe za obra- 
nu doma, roda i starih prava. Zbog emocionalno negativ- 
no obojenog leksika, inače nimalo neuobičajenog u knji- 
ževnom razdoblju romantizma, kada se u iskazivanju osje- 
ćaja rado pretjerivalo, te zbog ratobornoga duha koji pro- 
žima Okrugićeve ne samo četrdesetosmaške davorije, je- 
dan dio pjesama iz Srijemske vile ostaje tek kao književno- 
povjesno svjedočanstvo o vremenu u kome je autor živio. 

U ovaj izbor uključene su i pjesme iz Srijemske vile, ali 
ne uvijek u obliku u kome su tiskane u toj knjizi, već ona- 
ko kako su bile napisane godina četrdesetih. Naime, Okru- 
gić je bio gorljivi Ilirac i cijeloga je života čuvao najljepša 


192 =) 


sjećanja upravo na taj period svog života i književnoga 
stvaralaštva. Kao mladi đakovački sjemeništarac bio je 
ohrabrivan da se bavi književnim radom od strane prvih 
slavonskih ilirskih pjesnika. Primjerice, sam Mato Topalo- 
vić čitao je Okrugićeve rane pjesme i slao ih, dakako sa 
svojim preporukama, redakcijama književnih glasila. U 
svojoj prigodnici Plač za Matom Topalovićem iz 1862. 
Okrugić o tome i posvjedočava ovim stihovima: Pjesme 
moje ispravlja kao svoje / Kad našemu, 0j, prvi put Srijemu 
/ Ja zapjevah 1 srce izlijevah /. Svoj odnos prema dobu iliri- 
zma ovaj autor jasno očituje u prigodnici Jurju Tordnicu 
za imendan 1891. uz nostalgični uzdah: OR! Ilirsko slatko 
doba / Tko za tobom ne uzdiso? / Kad u tebi vladala je / Jed- 
na želja, jedna miso! To što je u Srijemskoj vili preinačio 
pridjev ilirski u pridjev slavjanski Okrugiću nije zamjeriti, 
jer je, u politički izmjenjenim prilikama godina šezdesetih, 
i samo spominjanje ilirskoga imena bilo zabranjeno. Po- 
nad pojedinih svojih pjesama u Srijemskoj vili Okrugić je 
kao motto ispisao stihove Petrarkine, stihove Torquata 
Tassa, Goethea, Victora Hugoa, Alphonsa Lamartinea, Ca- 
simira Delavignea, Jana Kollara, Branka Radičevića, Jurja 
Tordinca i drugih pisaca koje je rado čitao i koji su mu bi- 
li uzorom. Njegovo je pjesništvo u strujama europskoga 
romantizma i kada se oduševljava slavenstvom, i kada se 
oduševljava izvornim pučkim stvaralaštvom, i kada na 
neopetrarkistički način pjeva o ljubavi, i kada u svojim 
noćnim pjesmama razgovara s Mjesecom i sa svojim bud- 
nim srcem, sve uz uzdahe svjetskoga bola. Pojedine od ta- 
kvih pjesama koje je Okrugić uvrstio u Srijemsku vilu, a iz 
rukopisnog svog svešćića, naslovljenog Milovanke 1 jado- 
vanke, našle su mjesta i u ovome izboru. 

U Novom Sadu, 1874. Okrugić je, a bez naznake o 
svom autorstvu, objelodanio Glasinke srčanice, knjigu lir- 
ske poezije koja se drži najzrelijim i književno najvalidni- 
jim pjesničkim njegovim djelom. U romantičkoj paradig- 
mi poetike srca i mašte, u Glasinkama se prepleću ljubav- 

ne, rodoljubne, refleksivne, katkad, čak, i satirične pjesnič- 
ke strune, a s osloncem na hrvatsku i zapadnoevropsku 
književnu tradiciju, onu iz doba renesanse, s velikim uva- 
žavanjem pučke usmene književnosti, te korespodentno i 
sa zbivanjima koja su polovicom 19. stoljeća obilježila knji- 
ževnu scenu, kako hrvatsku preporodnu, tako srpsku ro- 
mantičku, opet pod utjecajem ideja, nastalih i prihvaćenih 
u to doba u širem europskom sociokulturnom kontekstu. 
U ovaj izbor nisu unijete glasinke srčanice, jer zaslužuju da 
budu predstavljene, u kritičkom izboru, u zasebnoj knjizi, 
uz pojedine sonete iz Srijemske vile i uz dva Okrugićeva 
sonetna vijenca, od kojih je jedan objelodanjen 1876. u 
Dragoljubu, da bi tako cjelovitije mogao biti sagledan ne 
niti malen lirski opus Okrugićev, koji se od ostalih njego- 
Vih lirskih pjesama izdvaja sonetnom formom. 

Kao i drugi dramski pisci njegova književnoga razdo- 
blja, i Okrugić je u svoje kazališne komade rado unosio ne 
samo različite pučke pjesme, nego i one koje je sam ispje- 
vao, bilo predviđene za glazbeno izvođenje, bilo da su, če- 
sto i strofički organizirane, činile tek integralni dio replika 
pojedinih dramskih protagonista. Te su pjesme raznovr- 
sne, a po svojoj se književnoj vrijednosti mogu ubrojiti 
katkad i među antologijska Okrugićeva ostvarenja. Spo- 
menuti je tu, primjerice, poznatu zavičajnu U našemu lije- 
po ti je Srijemu iz Saćurice i šubare ili pak Marinu oproštaj- 
nu pjesmu, prožetu vjerskim i rodoljubnim osjećajima na 
veoma dramatičan način, a iz povijesnog kazališnog ko- 
mada Varadinka Mara. Veoma su zanimljive i brojne, što 
socijalne, što satirične, što šaljive pjesme Okrugićeve ispje- 
vane u duhu građanske lirike, a koje se, osim u ovome iz- 
boru, mogu pročitati u komedijama: Grabancijaši ili Bati- 
ne 1 ženidba, Hunjkava komedija, te Piščeva kubura, od ko- 
jih je objelodanjena samo ona prvonavedena. Također, u 
epskim i u epsko-lirskim većim spjevovima Okrugićevim 
postoje lirski pasaži što, i izdvojeni iz tih većih spjevova, 
mogu biti prihvaćeni kao cjeloviti pjesnički izričaji, poput 

književno veoma uspjele deskripcije prirode Noć uz more, 
a iz prigodnice Podno Gundulićeva spomenika, napisane uz 
tristotu obljetnicu rođenja velikog pjesnika, ili poput po- 
vjesno intoniranoga panegirika gradu Zemunu, iz pučko- 
ga epa u 17 pjevanja Sveti Ivan Kapistran, pobjeditelj Tura- 
ka kod Biograda godine 1456. 

Ostale su Okrugićeve pjesme, što ih sadrži ova njegova 
prva posthumna stihozbirka, crpljene iz autorove ostavšti- 
ne koja se čuva u rukopisnom odeljenju Matice srpske u 
Novom Sadu. Uz autografe pojedinih od tih pjesama 
Okrugić je pedantno obilježio u kojem su od glasila s koji- 
ma je surađivao objelodanjene i kada, a uz neke takva bi- 
lješka izostaje, pa se može pretpostaviti da nikada nisu ni 
tiskane. Primjerice, poput onih iz ciklusa Podunavke, in- 
spiriranih što osobnim Okrugićevim zavičajnim iskustvom, 
što legendama, koje ovim, mahom nostalgičnim stihovi- 
ma, daju čar slavenske davnine. Također, po svemu sude- 
ći, nisu nikad bile objelodanjeni ni nazdravičarski stihovi 
Okrugićevi, kojima je, u jednom od svojih rukopisnih sve- 
ščića autor pridružio i slićne napitnice, na hrvatskom i la- 
tinskom, Jurja Tordinca i Nikole Kebera, te nekoliko, čini 
se, pučkih zdravica, od kojih je par, jer su u Okrugićevoj 
stilizaciji, uvršteno i u ovaj izbor. Te pjesme zanimljive su, 
prije svega zato što posvjedočavaju da je Ilija Okrugić bio 
veoma društven čovjek i veliki veseljak, te da se dobro 
osjećao i s čašicom u ruci. Također, ukazuju i na tradiciju 
anakreontske poezije u pokrajinskoj hrvatskoj književno- 
sti srijemskoga kruga koja se uščuvala i nakom Okrugića, 
primjerice u stvaralaštvu Antuna Benešića. 

Pjesme Ilije Okrugića, sabrane u ovoj knjizi, jesu razli- 
čite već i po tome što su nastajale u različitim razdobljima 
njegova života, od onih iz mladih dana, do onih napisanih 
u poslednjoj deceniji autorova života, dakle, u rasponu od 
pedesetak godina stvaralačkog rada. Katkad su pisane sa 
željom da razvesele i nasmiju čitatelja, a katkad su melan- 
količne ispovjedi pisane pod dojmom kakvog teškog isku- 

šenja ili razočaranja. Katkad se odlikuju laganijim ritmovi- 
ma kraćeg metra, po ugledu na pučke napjeve, a katkad su 
svečanijega tona, primjerice u stihovima s jambskom ten- 
dencijom, složenim pokadšto i u safičke strofe. Sukladno 
poetici koju Okrugić uvažava kao poeta vates, s uvjerenjem 
da svojim književnim djelom može utjecati na budućnost 
svoga naroda, njegovo je stvaralaštvo prožeto naglašenim 
rodoljubnim težnjama, no i tu postoje stanovite razlike, 
ovisno o aktualnim idejnim i programatskim usmjerenji- 
ma društvenog i političkog života. Čitajući Okrugićeve sti- 
hove, pratimo povijesne procese okupljanja sve slavne bra- 
će i sestara u ilirskom i sveslavenskome oduševljenju maj- 
kom Slavom, ali i procese drukčijeg konsolidiranja rodo- 
ljubnih osjećaja, kada se sinovska vjernost već očitovala, 
što majci Jugoslaviji, što majci Hrvatskoj. Svoje rodoljubne 
težnje Okrugić se nije libio, niti u lirskoj poeziji, izricati, na 
izravno didaktički način, želeći biti od što veće koristi rodu 
i domu. I takve su pjesme zanimjlive za povijesničare knji- 
ževnosti, no budući da je ovaj izbor namijenjen širem čita- 
teljstvu, u njemu su sabrana uglavnom ona Okrugićeva lir- 
ska ostvarenja, u kojima se njegov pjesnički dar očituje, 
unatoč nastojanjima da svojom poezijom djeluje edukativ- 
no. Nije Iliji Okrugiću bilo nepoznato ni koliko je biće pje- 
sme fluidno i nedokučivo, što se vidi i iz ulomka njegove 
autopoetičke nenaslovljene poeme iz 1871. godine: 

A gleđ pjesmu i struje joj sile! 

Otkud tekla, kako 1 se izlila? 

Da I je šapat posestrime Vile, 

Il se izvi ispod mašte krila? 

Da 1 po želji lijepa je i krasna, 

Ne znam, pobro: samo to znam dobro, 

Vjesnica je živa, prava, jasna, 

Srca moga i mog ljutog jada! 


Dio tih vjesnica pjesnikova srca nadživio je epohu u 
kojoj su nastale, a to nisu samo one što se pjevaju kao sta- 

rogradske. Uz svoje umilne podoknice i kantilene, primje- 
rice, poput one Mjesecu tužba i molba, Okrugić je napisao i 
niz pjesama smjelijega ritmičkog zamaha, poput njegove 
molitve u hramu prirode, inspirirane divljim i nepristu- 
pačnim predjelima Herkulanuma, kakvima su se divili svi 
romantičari, a također treba istaknuti i njegove himnički 
orkestrirane refleksivne pjesme, primjerice Exoriare. Tako- 
đer, socijalne pjesme ovoga autora svjedoče da je bio veo- 
ma uspješan u fokusiranju tipičnih likova i situacija svoga 
društvenog razdoblja, bilo da je, primjerice, govorio o po- 
ložaju žene, kao u onoj, dakako, prkosnoj, Udovica mlada, 
bilo da se, s blagom ironijom, osvrnuo na uvriježenost 
raznih praznovjerica u narodu, kao u Čitanju tajinstvene 
knjige. Zanimljive su i šaljive pjesme u kojima se Okrugić, 
autobiografski dovodeći sebe u položaj pjesničkog subjek- 
ta izloženog humornim situacijama, šali upravo na svoj ra- 
čun. Ova hrestomatija njegovih pjesničkih ostvarenja na- 
mijenjena je svim onim čitateljima koji nalaze užitak u sta- 
rinskom ugođaju 19. stoljeća i kojima je bliska romantička 
pjesnička paradigma. Nenaslovljenim Okrugićevim stiho- 
vima, za potrebe ovog izdanja, pridodani su naslovi. Najve- 
ći dio Okrugićevih autografa i objelodanjenih tekstova sa- 
drži i poneki srijemski lokalizam ili regionalizam, no, pod- 
liježe propisima ne samo ilirske normativne gramatike, već 
i ilirske ortografije, a uz uvažavanje pravopisnih prijedloga 
Šulekovih. U ovoj je knjizi taj pravopis osuvremenjen. 


Jasna Melvinger 

